ΑΝΑΚΟΙΝΩΣΗ ΤΗΣ ΕΠΙΤΡΟΠHΣ ΣΧΕΔΙΑ ΔΗΜΟΣΙΟΝΟΜΙΚΩΝ ΠΡΟΓΡΑΜΜΑΤΩΝ ΓΙΑ ΤΟ 2014 : ΣΥΝΟΛΙΚΗ ΑΞΙΟΛΟΓΗΣΗ ΤΗΣ ΔΗΜΟΣΙΟΝΟΜΙΚΗΣ ΚΑΤΑΣΤΑΣΗΣ ΚΑΙ ΠΡΟΟΠΤΙΚΕΣ /* COM/2013/0900 final */





Συνοπτική παρουσίαση Για να ανταποκριθούν στις δημοσιονομικές προκλήσεις της κρίσης και στο πλαίσιο της ενισχυμένης οικονομικής διακυβέρνησης, η Επιτροπή και τα κράτη μέλη αναπτύσσουν διαφοροποιημένη δημοσιονομική στρατηγική, ανάλογα με τις προκλήσεις που αντιμετωπίζει κάθε χώρα. Το φθινόπωρο του τρέχοντος έτους, για πρώτη φορά, τα κράτη μέλη της ζώνης του ευρώ παρουσίασαν στην Επιτροπή τα σχέδια δημοσιονομικών προγραμμάτων που εκπόνησαν προκειμένου αξιολογηθεί κατά πόσο τα δημοσιονομικά προγράμματα του επόμενου έτους συνάδουν με τις υποχρεώσεις που υπέχουν τα κράτη μέλη βάσει του Συμφώνου Σταθερότητας και Ανάπτυξης (ΣΣΑ). Έως την καταληκτική ημερομηνία της 15ης Οκτωβρίου, όλα τα κράτη μέλη της ζώνης του ευρώ που δεν υπόκεινται σε πρόγραμμα μακροοικονομικής προσαρμογής υπέβαλαν τα σχέδια των δημοσιονομικών προγραμμάτων που εκπόνησαν για το 2014. Η Επιτροπή τα αξιολόγησε και διατύπωσε γνώμη για τα σχέδια που υποβλήθηκαν από τα κράτη μέλη. Είναι καθησυχαστικό το γεγονός ότι για κανένα σχέδιο δημοσιονομικού προγράμματος δεν διαπιστώθηκε σοβαρή περίπτωση μη συμμόρφωσης με τις υποχρεώσεις του ΣΣΑ και δεν χρειάστηκε να ζητηθεί αναθεώρηση των προγραμμάτων. Ωστόσο, σε αρκετές περιπτώσεις, η Επιτροπή έχει σοβαρούς λόγους για τη διατύπωση αντιρρήσεων και καλεί τα οικεία κράτη μέλη να λάβουν υπόψη τις παρατηρήσεις της κατά την οριστικοποίηση των προϋπολογισμών του 2014. Η Επιτροπή έχει καταλήξει στα ακόλουθα συμπεράσματα: 1. Για δύο χώρες (Εσθονία και Γερμανία), έκρινε ότι τα σχέδια δημοσιονομικών προγραμμάτων συμμορφώνονται με τις διατάξεις του ΣΣΑ. 2. Για τρεις χώρες (Γαλλία, Κάτω Χώρες και Σλοβενία) τα σχέδια δημοσιονομικών προγραμμάτων συμμορφώνονται με τις απαιτήσεις, αλλά δεν προβλέπεται κανένα περιθώριο για ενδεχόμενες αποκλίσεις, οι οποίες θα έθεταν σε κίνδυνο τη διόρθωση του υπερβολικού ελλείμματος. Η Επιτροπή καλεί τις αρχές να εφαρμόσουν αυστηρά τον προϋπολογισμό. 3. Για τρεις χώρες (Βέλγιο, Αυστρία, Σλοβακία), τα σχέδια δημοσιονομικών προγραμμάτων διαπιστώνεται ότι είναι ως επί το πλείστον σύμφωνα με τις απαιτήσεις. Ενώ οι χώρες βρίσκονται σε καλή πορεία για τη διόρθωση των υπερβολικών ελλειμμάτων τους εντός του 2013, τα προγράμματά τους ενδέχεται να αποκλίνουν κάπως από την πορεία προσαρμογής για την επίτευξη του μεσοπρόθεσμου δημοσιονομικού στόχου (ΜΔΣ). Η Επιτροπή καλεί τις αρχές να εξασφαλίσουν την πλήρη συμμόρφωση με το ΣΣΑ εντός της εθνικής διαδικασίας προϋπολογισμού. 4. Για πέντε χώρες (Ισπανία, Ιταλία, Λουξεμβούργο, Μάλτα, Φινλανδία), τα σχέδια δημοσιονομικών προγραμμάτων διαπιστώνεται ότι ενέχουν κινδύνους μη συμμόρφωσης. Για την Ισπανία και τη Μάλτα, υπάρχουν κίνδυνοι μη συμμόρφωσης με τις συστάσεις στο πλαίσιο της ΔΥΕ. Για την Ιταλία, με βάση το τρέχον πρόγραμμα, υπάρχει κίνδυνος μη τήρησης του κανόνα μείωσης του χρέους το 2014. Για το Λουξεμβούργο και την Φινλανδία, υπάρχει κίνδυνος σημαντικής απόκλισης από την πορεία προσαρμογής για την επίτευξη του μεσοπρόθεσμου δημοσιονομικού στόχου. Η Επιτροπή καλεί τις αρχές να λάβουν τα αναγκαία μέτρα, στο πλαίσιο της εθνικής διαδικασίας προϋπολογισμού, ώστε να διασφαλιστεί ότι ο προϋπολογισμός του 2014 θα συνάδει πλήρως με το ΣΣΑ και ιδίως να αντιμετωπιστούν οι κίνδυνοι που επισημάνθηκαν κατά την αξιολόγηση. 5. Για το σύνολο της ζώνης του ευρώ, το δημόσιο χρέος αναμένεται να σταθεροποιηθεί. Οι μεγάλες προσπάθειες εξυγίανσης που καταβλήθηκαν τα προηγούμενα έτη αρχίζουν πλέον αποδίδουν καρπούς. Χάρη και την διαφαινόμενη ανάκαμψη, το μέσο ονομαστικό δημοσιονομικό ισοζύγιο αναμένεται να υποχωρήσει κάτω από την τιμή αναφοράς του 3% του ΑΕΠ. Οι χώρες που αντιμετωπίζουν τις μεγαλύτερες δημοσιονομικές προκλήσεις σκοπεύουν να καταβάλουν τις μεγαλύτερες προσπάθειες εξυγίανσης, με κάποια διαφοροποίηση ανάλογα με τα δημοσιονομικά περιθώρια. Ωστόσο, μόνο δύο κράτη μέλη έχουν επιτύχει τον ΜΔΣ τους, πράγμα που σημαίνει ότι απαιτείται περαιτέρω εξυγίανση. 6. Σύμφωνα με τα προγράμματα, η συνολική δημοσιονομική προσπάθεια, όπως εκφράζεται από τη μεταβολή του κυκλικά προσαρμοσμένου δημοσιονομικού ισοζυγίου χωρίς να υπολογίζονται τα έκτακτα και προσωρινά μέτρα, αναμένεται να ανέλθει σε ¼% του ΑΕΠ κατά το επόμενο έτος. Ενώ οι περιορισμένες προσπάθειες δημοσιονομικής προσαρμογής θα μπορούσαν να υποδηλώνουν συνολικά ανεπαρκή αντιμετώπιση των δημοσιονομικών προκλήσεων της ζώνης του ευρώ, θα πρέπει να σημειωθεί ότι το διαρθρωτικό ισοζύγιο ενδέχεται να υποεκτιμά το συνολικό ύψος των δημοσιονομικών μέτρων λόγω της χαμηλότερης από την κανονική αντίδρασης των εσόδων στην οικονομική ανάπτυξη και λόγω της τρέχουσας υποτονικής αύξησης της δυνητικής παραγωγής σε μεσοπρόθεσμη βάση. 7. Απαιτούνται περαιτέρω διαρθρωτικές μεταρρυθμίσεις για να ενισχυθούν τα θεμέλια μιας διατηρήσιμης ανάπτυξης. Τα κράτη μέλη θα πρέπει να στηρίξουν με διαρθρωτικές μεταρρυθμίσεις τη στρατηγική τους για την εξασφάλιση υγιών δημόσιων οικονομικών. Πέντε από τις χώρες της ζώνης του ευρώ που έλαβαν αναθεωρημένες συστάσεις ΔΥΕ νωρίτερα εντός του 2013, υπέβαλαν προγράμματα οικονομικής εταιρικής σχέσης (ΠΟΕΣ) στα οποία εκτίθενται οι δημοσιονομικές διαρθρωτικές μεταρρυθμίσεις που θα στηρίξουν τη μόνιμη διόρθωση των ελλειμμάτων τους. Συνολικά, τα ΠΟΕΣ δείχνουν πρόοδο όσον αφορά τη βελτίωση των εθνικών δημοσιονομικών πλαισίων, μεικτά αποτελέσματα όσον αφορά την φορολογική μεταρρύθμιση και ουσιαστικές μεταρρυθμίσεις των συνταξιοδοτικών συστημάτων και των συστημάτων υγείας, αν και όχι σε όλες τις χώρες. 8. Τα δημοσιονομικά σχέδια ακόμη δεν αποδίδουν την απαιτούμενη σημασία στη σύνθεση της δημοσιονομικής εξυγίανσης. Ειδικότερα, δεν έχει αντιστραφεί η γενική τάση μείωσης των δημόσιων κεφαλαιουχικών δαπανών που παρατηρήθηκε κατά τα τελευταία χρόνια, παρά τη σταθεροποίησή τους. Απαιτείται μεγαλύτερο βάρος στον περιορισμό των δαπανών για μια άρτια σχεδιασμένη στρατηγική εξυγίανσης, ιδίως όταν οι τομείς του δημοσίου είναι σχετικά μεγάλοι. Η περαιτέρω πρόοδος για την εξασφάλιση υγιών δημόσιων οικονομικών πρέπει να στηρίζεται σε διαρθρωτικά μέτρα που ευνοούν την ανάπτυξη. Περιεχόμενα I. Εισαγωγή. 5 II. Επισκόπηση των σχεδίων δημοσιονομικών προγραμμάτων. 6 Πίνακας 1: Επισκόπηση των γνωμών που διατύπωσε η Επιτροπή για τα επιμέρους σχέδια δημοσιονομικών προγραμμάτων. 8 III. Κυριότερα συγκεντρωτικά πορίσματα.. 10 Πίνακας 2: Συνοπτικός πίνακας των οικονομικών και δημοσιονομικών μεγεθών (ΖΕ-13) για το 2013 και το 2014. 10 I. Εισαγωγή Κατά τα τελευταία χρόνια, πραγματοποιήθηκαν σημαντικές βελτιώσεις στην οικονομική διακυβέρνηση της ΕΕ, οι οποίες έχουν πλέον εξασφαλίσει ένα συνεκτικό ετήσιο κύκλο δημοσιονομικής πολιτικής στην Ευρώπη, με περαιτέρω μέτρα για τη ζώνη του ευρώ. Κατά το πρώτο εξάμηνο του κύκλου αυτού την άνοιξη, στο πλαίσιο του «Ευρωπαϊκού Εξαμήνου», τα κράτη μέλη της ζώνης του ευρώ διαμορφώνουν τις μεσοπρόθεσμες δημοσιονομικές πολιτικές τους στα προγράμματα σταθερότητας, τα οποία η Επιτροπή αξιολογεί με βάση τις διατάξεις του Συμφώνου Σταθερότητας και Ανάπτυξης. Με βάση τις συστάσεις της Επιτροπής, το Συμβούλιο απευθύνει συστάσεις προς τα κράτη μέλη, που καλύπτουν την δημοσιονομική πολιτική και τις διαρθρωτικές μεταρρυθμίσεις. Κατά το δεύτερο εξάμηνο του έτους, τα κράτη μέλη οφείλουν να εφαρμόσουν τις από κοινού συμφωνημένες πολιτικές. Με στόχο τη διασφάλιση της εύρυθμης λειτουργίας της Οικονομικής και Νομισματικής Ένωσης, για πρώτη φορά το φθινόπωρο του τρέχοντος έτους, τα κράτη μέλη της ζώνης του ευρώ υπέβαλαν στην Επιτροπή και στην Ευρωομάδα σχέδια των δημοσιονομικών προγραμμάτων (ΣΔΠ) για το επόμενο έτος. Στα σχέδια αυτά να παρέχεται σύνοψη του περιεχομένου των σχεδίων προϋπολογισμών που οι κυβερνήσεις υπέβαλαν στα εθνικά κοινοβούλια. Όσον αφορά το κοινό χρονοδιάγραμμα, δεκατρία κράτη μέλη της ζώνης του ευρώ απέστειλαν τα σχέδια των δημοσιονομικών προγραμμάτων τους στην Επιτροπή έως την καταληκτική ημερομηνία της 15ης Οκτωβρίου[1]. Οι τέσσερις χώρες της ζώνης του ευρώ που υπόκεινται σε πρόγραμμα μακροοικονομικής προσαρμογής δεν υποχρεούνται να υποβάλουν σχέδιο δημοσιονομικού προγράμματος, δεδομένου ότι το πρόγραμμα μακροοικονομικής προσαρμογής προβλέπει ήδη στενή παρακολούθηση της δημοσιονομικής κατάστασης. Για κάθε σχέδιο, η Επιτροπή διατυπώνει γνώμη αξιολογώντας εάν το περιεχόμενό του είναι συνεπές με τις υποχρεώσεις της χώρας με βάση το Σύμφωνο Σταθερότητας και Ανάπτυξης. Παρέχεται επίσης μια γενική αξιολόγηση της δημοσιονομικής κατάστασης και των προοπτικών της ζώνης του ευρώ στο σύνολό της. Οι γνώμες αυτές, σεβόμενες τη δημοσιονομική αυτονομία των κρατών μελών, παρέχουν ανεξάρτητες συμβουλές πολιτικής για τα εθνικά κοινοβούλια κατά τη διάρκεια της διαδικασίας του προϋπολογισμού, και συμβάλλουν στην καλύτερη αξιολόγηση της συμμόρφωσης των σχεδίων προϋπολογισμών με τις δεσμεύσεις που έχουν αναληφθεί στο πλαίσιο των κοινών δημοσιονομικών κανόνων. Η συνεκτίμηση των εν λόγω γνωμών είναι προς το συμφέρον των κρατών μελών διότι, από το 2011, το ενισχυμένο Σύμφωνο Σταθερότητας και Ανάπτυξης προβλέπει αυστηρότερες κυρώσεις σε πιο πρώιμο στάδιο στην περίπτωση που οι δημοσιονομικές εξελίξεις δεν συνάδουν με τις διατάξεις του Συμφώνου Σταθερότητας και Ανάπτυξης. Η ενισχυμένη οικονομική διακυβέρνηση προβλέπει πλέον μια ολοκληρωμένη σειρά εργαλείων για την αντιμετώπιση της οικονομικής και δημοσιονομικής πολιτικής ως ζητήματος κοινού ενδιαφέροντος βάσει της Συνθήκης. Τον Ιούλιο του 2013, το Συμβούλιο κάλεσε[2] την Ευρωομάδα να παρακολουθεί και να συντονίζει τις δημοσιονομικές πολιτικές των κρατών μελών της ζώνης του ευρώ και τον γενικό δημοσιονομικό προσανατολισμό για τη ζώνη του ευρώ ως σύνολο ώστε να εξασφαλιστεί μια ευνοϊκή προς την ανάπτυξη και διαφοροποιημένη δημοσιονομική πολιτική. Για τον σκοπό αυτό, κάλεσε την Ευρωομάδα να συζητήσει τις γνώμες της Επιτροπής σχετικά με τα σχέδια δημοσιονομικών προγραμμάτων για καθένα από τα κράτη μέλη της ζώνης του ευρώ, και τη δημοσιονομική κατάσταση και τις προοπτικές για την ζώνη του ευρώ στο σύνολό της με βάση τη γενική αξιολόγηση από την Επιτροπή των σχεδίων δημοσιονομικών προγραμμάτων και την αλληλεπίδρασή τους. Ο συντονισμός αναμένεται να συμβάλει ώστε να εξασφαλιστεί ότι ο ρυθμός της δημοσιονομικής εξυγίανσης διαφοροποιείται ανάλογα με τη δημοσιονομική και οικονομική κατάσταση των κρατών μελών της ζώνης του ευρώ, ορίζοντας τη δημοσιονομική προσαρμογή σε διαρθρωτικούς όρους σύμφωνα με το Σύμφωνο Σταθερότητας και Ανάπτυξης, επιτρέποντας στους αυτόματους σταθεροποιητές να λειτουργήσουν παράλληλα με την πορεία προσαρμογής και, με στόχο την ενίσχυση της αξιοπιστίας της δημοσιονομικής πολιτικής μεσοπρόθεσμα, διασφαλίζοντας ότι η δημοσιονομική εξυγίανση θα υποστηρίζεται από ένα συνολικά αποτελεσματικό και ευνοϊκό προς την ανάπτυξη μείγμα εσόδων και εξόδων και από κατάλληλες διαρθρωτικές μεταρρυθμίσεις που ενισχύουν το δυναμικό οικονομικής ανάπτυξης. II. Επισκόπηση των σχεδίων δημοσιονομικών προγραμμάτων Η γνώμη της Επιτροπής σχετικά με τα σχέδια τα δημοσιονομικών προγραμμάτων εστιάζεται στη συμμόρφωση με τις διατάξεις του Συμφώνου Σταθερότητας και Ανάπτυξης και τις συστάσεις που έχουν εκδοθεί βάσει αυτών. Για τα κράτη μέλη που υπόκεινται σε ΔΥΕ, στη γνώμη της Επιτροπής αξιολογείται κατά πόσον η διόρθωση του υπερβολικού ελλείμματος ακολουθεί ικανοποιητική πορεία. Για τα κράτη μέλη της ζώνης του ευρώ που περιλαμβάνονται στο προληπτικό σκέλος του Συμφώνου Σταθερότητας και Ανάπτυξης, δηλαδή δεν υπόκεινται σε διαδικασία υπερβολικού ελλείμματος, αξιολογείται η πρόοδος για την επίτευξη του μεσοπρόθεσμου στόχου προκειμένου να διαπιστωθεί εάν συνάδει με τις απαιτήσεις του Συμφώνου Σταθερότητας και Ανάπτυξης και τις ειδικές ανά χώρα συστάσεις που απευθύνθηκαν στα κράτη μέλη τον Ιούλιο. Η αξιολόγηση βασίζεται στις φθινοπωρινές προβλέψεις της Επιτροπής του 2013. Στον πίνακα 1 συνοψίζονται οι αξιολογήσεις των ΣΔΠ των επιμέρους χωρών βάσει των γνωμών της Επιτροπής που εκδόθηκαν στις 15 Νοεμβρίου μαζί με την αξιολόγηση της προόδου όσον αφορά τις δημοσιονομικές μεταρρυθμίσεις. Η Επιτροπή μπορεί να ζητήσει την υποβολή αναθεωρημένου σχεδίου δημοσιονομικού προγράμματος εάν διαπιστώσει στο αρχικό πρόγραμμα ιδιαίτερα σοβαρές περιπτώσεις μη συμμόρφωσης με τις διατάξεις δημοσιονομικής πολιτικής που περιλαμβάνονται στο Σύμφωνο Σταθερότητας και Ανάπτυξης (ΣΣΑ). Πρόκειται για περίπτωση στην οποία η εφαρμογή του σχεδίου δημοσιονομικού προγράμματος θα έθετε σε κίνδυνο τη χρηματοπιστωτική σταθερότητα του οικείου κράτους μέλους, θα υπονόμευε την εύρυθμη λειτουργία της Οικονομικής και Νομισματικής Ένωσης, ή θα συνεπαγόταν προφανή σημαντική παραβίαση των συστάσεων που εκδόθηκαν από το Συμβούλιο στο πλαίσιο του ΣΣΑ. Βάσει της αξιολόγησης της Επιτροπής, δεν διαπιστώθηκαν σοβαρές περιπτώσεις μη συμμόρφωσης για κανένα σχέδιο δημοσιονομικού προγράμματος. Ωστόσο, ορισμένα από τα υποβληθέντα προγράμματα προκαλούν ανησυχίες. Για να διευκολυνθεί η συγκριτική επισκόπηση της κατάστασης, η αξιολόγηση των σχεδίων δημοσιονομικών προγραμμάτων κατατάσσεται σε τέσσερις ευρύτερες κατηγορίες (Πίνακας 1). Αυτές είναι οι ακόλουθες: Συμμόρφωση: σύμφωνα με τις φθινοπωρινές προβλέψεις της Επιτροπής του 2013, δεν απαιτείται προσαρμογή του δημοσιονομικού προγράμματος στο πλαίσιο της εθνικής δημοσιονομικής διαδικασίας για να εξασφαλιστεί η συμμόρφωση με τους κανόνες του ΣΣΑ. Συμμόρφωση χωρίς περιθώρια ασφαλείας: σύμφωνα με τις φθινοπωρινές προβλέψεις της Επιτροπής του 2013, το ΣΔΠ πληροί τις απαιτήσεις του ΣΣΑ χωρίς να προβλέπονται περιθώρια ασφαλείας. Η Επιτροπή δεν καλεί μεν τις αρχές να λάβουν πρόσθετα μέτρα στο πλαίσιο της εθνικής διαδικασίας προϋπολογισμού, αλλά απαιτείται αυστηρή εφαρμογή του προϋπολογισμού. Αν υπάρξει οποιαδήποτε απόκλιση σε σχέση με το πρόγραμμα, τα οικεία κράτη μέλη κινδυνεύουν να μην συμμορφώνονται πλέον με το ΣΣΑ κανόνες. Συμμόρφωση σε γενικές γραμμές: αφορά τα κράτη μέλη που δεν επιτυγχάνουν την απαιτούμενη προσαρμογή βάσει του ΣΣΑ για την επίτευξη του ΜΔΣ, σύμφωνα με τις φθινοπωρινές προβλέψεις της Επιτροπής του 2013. Σε περίπτωση που η κατάσταση αυτή συνεχιστεί επί σειρά ετών, μπορεί να έχει ως αποτέλεσμα την υπαγωγή του οικείου κράτους μέλους σε διαδικασία σημαντικής απόκλισης στο πλαίσιο του προληπτικού σκέλους. Κατά συνέπεια, η Επιτροπή καλεί τις αρχές να λάβουν τα αναγκαία μέτρα, στο πλαίσιο της εθνικής διαδικασίας προϋπολογισμού, για να εξασφαλίσουν ότι ο προϋπολογισμός του 2014 θα συνάδει πλήρως με το ΣΣΑ. Κίνδυνος μη συμμόρφωσης: σύμφωνα με τις φθινοπωρινές προβλέψεις της Επιτροπής του 2013, το ΣΔΠ δεν είναι πιθανό να εξασφαλίσει τη συμμόρφωση με τις απαιτήσεις του ΣΣΑ. Ως εκ τούτου, η Επιτροπή καλεί τις αρχές να λάβουν τα αναγκαία μέτρα στο πλαίσιο της εθνικής διαδικασίας προϋπολογισμού για την αντιμετώπιση των κινδύνων που επισημάνθηκαν από την Επιτροπή κατά την αξιολόγηση του σχεδίου δημοσιονομικού προγράμματος ώστε να διασφαλιστεί ότι ο προϋπολογισμός του 2014 θα είναι σύμφωνος με το ΣΣΑ. Πίνακας 1: Επισκόπηση των γνωμών που διατύπωσε η Επιτροπή για τα επιμέρους σχέδια δημοσιονομικών προγραμμάτων Χώρα || Γενική συμμόρφωση του σχεδίου δημοσιονομικού προγράμματος με το Σύμφωνο Σταθερότητας και Ανάπτυξης || Γενική συμμόρφωση με τις δημοσιονομικές διαρθρωτικές μεταρρυθμίσεις που υποδεικνύονται στις ειδικές ανά χώρα συστάσεις του 2013 Γενικό συμπέρασμα βάσει των φθινοπωρινών προβλέψεων της Επιτροπής του 2013 || Συμμόρφωση με τη διαδικασία υπερβολικού ελλείμματος το 2013/2014 || Συμμόρφωση με τις απαιτήσεις του προληπτικού σκέλους το 2014 || Γενικό συμπέρασμα σχετικά με την πρόοδο για την υλοποίηση των δημοσιονομικών διαρθρωτικών μεταρρυθμίσεων || Πρόοδος όσον αφορά επιμέρους μεταρρυθμίσεις σύμφωνα με το διαρθρωτικό μέρος των δημοσιονομικών ΕΧΣ από τον Ιούνιο του 2013 BE || Συμμόρφωση σε γενικές γραμμές || Μόνιμη διόρθωση του υπερβολικού ελλείμματος το 2013 || Κάποια απόκλιση από την πορεία προσαρμογής για την επίτευξη του ΜΔΣ || Περιορισμένη πρόοδος || Περιορισμένη δράση: ρητές συμφωνίες για συντονισμό μεταξύ ομοσπονδιακού επιπέδου και επιπέδου κατώτερου του ομοσπονδιακού DE || Συμμόρφωση || α.α. || Υπέρβαση του ΜΔΣ || Καμία πρόοδος || Καμία δράση σχετικά με τα διαρθρωτικά μέρη των δημοσιονομικών ΕΧΣ EE || Συμμόρφωση || α.α. || Επίτευξη ΜΔΣ || Κάποια πρόοδος || Πρόοδος: κανόνας ισοσκελισμένου προϋπολογισμού Περιορισμένη δράση: κανόνες και ανώτατα όρια για τις πολυετείς δαπάνες ES || Κίνδυνος μη συμμόρφωσης || Υλοποίηση της δημοσιονομικής προσπάθειας το 2013, κίνδυνος μη υλοποίησης το 2014 || α.α. || Κάποια πρόοδος* || Πρόοδος: ανεξάρτητο δημοσιονομικό όργανο· καθυστερήσεις δημόσιου τομέα· συστήματα τιμαριθμικής προσαρμογής· συνταξιοδοτικό σύστημα· μεταρρύθμιση της δημόσιας διοίκησης· δαπάνες ιατροφαρμακευτικής περίθαλψης. Περιορισμένη δράση: ολοκληρωμένη επανεξέταση δαπανών· αναμόρφωση του φορολογικού συστήματος FR || Συμμόρφωση χωρίς περιθώρια ασφαλείας || Υλοποίηση της δημοσιονομικής προσπάθειας τόσο το 2013 όσο και το 2014 || α.α. || Περιορισμένη πρόοδος* || Πρόοδος: συνταξιοδοτικό σύστημα Περιορισμένη δράση: επανεξέταση δαπανών· φορολογικό σύστημα· αποκέντρωση IT || Κίνδυνος μη συμμόρφωσης || α.α. || Συμμόρφωση με την τιμή αναφοράς για το χρέος το 2013, κίνδυνος για το 2014 || Περιορισμένη πρόοδος || Περιορισμένη δράση: δημόσιες δαπάνες· φορολογική πολιτική LU || Κίνδυνος μη συμμόρφωσης || α.α. || Σημαντική απόκλιση από τον ΜΔΣ || Κάποια πρόοδος || Πρόοδος: μεσοπρόθεσμο δημοσιονομικό πλαίσιο MT || Κίνδυνος μη συμμόρφωσης || Επίτευξη ονομαστικού στόχου το 2013, δημοσιονομική προσπάθεια σε κίνδυνο τόσο το 2013 όσο και το 2014 || α.α. || Περιορισμένη πρόοδος* || Πρόοδος: δημοσιονομικό πλαίσιο· αποτελεσματικότητα της δημόσιας διοίκησης (εξακολουθούν να υπάρχουν κίνδυνοι σε επίπεδο υιοθέτησης και εφαρμογής)· ιατροφαρμακευτική περίθαλψη (οι πληροφορίες δεν οδηγούν σε σαφές συμπέρασμα) Περιορισμένη δράση: συνταξιοδοτικό σύστημα NL || Συμμόρφωση χωρίς περιθώρια ασφαλείας || Υλοποίηση της δημοσιονομικής προσπάθειας τόσο το 2013 όσο και το 2014 || α.α. || Κάποια πρόοδος* || Πρόοδος: δημοσιονομικό πλαίσιο· στεγαστική αγορά (εφαρμογή μεταρρυθμίσεων του παρελθόντος) Περιορισμένη δράση: συνταξιοδοτικό σύστημα· εκπτώσεις φόρου και απαλλαγές AT || Συμμόρφωση σε γενικές γραμμές || Μόνιμη διόρθωση του υπερβολικού ελλείμματος το 2013 || Κάποια απόκλιση από την πορεία προσαρμογής προς τον ΜΔΣ || Κάποια πρόοδος || Πρόοδος: συνταξιοδοτικό σύστημα· αγορά εργασίας Περιορισμένη δράση: σύνδεση συντάξεων με τις μεταβολές στο προσδόκιμο ζωής· εναρμόνιση ηλικιών συνταξιοδότησης SI || Συμμόρφωση χωρίς περιθώρια ασφαλείας || Υλοποίηση της δημοσιονομικής προσπάθειας τόσο το 2013 όσο και το 2014 || α.α. || Περιορισμένη πρόοδος* || Πρόοδος: φορολογικό σύστημα· δημοσιονομικό πλαίσιο· μακροχρόνια περίθαλψη Περιορισμένη δράση: συνταξιοδοτικό σύστημα SK || Συμμόρφωση σε γενικές γραμμές || Μόνιμη διόρθωση σε κίνδυνο το 2014 — Υλοποίηση δημοσιονομικής προσπάθειας || Κάποια απόκλιση από την πορεία προσαρμογής για την επίτευξη του ΜΔΣ || Περιορισμένη πρόοδος || Πρόοδος: φορολογικό σύστημα (είσπραξη) Περιορισμένη δράση: συνταξιοδοτικό σύστημα· φορολογική πολιτική· ιατροφαρμακευτική περίθαλψη· δημοσιονομικοί κανόνες FI || Κίνδυνος μη συμμόρφωσης || α.α. || Σημαντική απόκλιση από την πορεία προσαρμογής για την επίτευξη του ΜΔΣ, μη τήρηση του ορίου του 60% το 2014 || Κάποια πρόοδος || Πρόοδος: αποτελεσματικότητα του δημόσιου τομέα· οικονομικά των δήμων· μεταρρύθμιση του συνταξιοδοτικού συστήματος Σημείωση: α.α.: άνευ αντικειμένου * Το κράτος μέλος υπέβαλε πρόγραμμα οικονομικής εταιρικής σχέσης. III. Κυριότερα συγκεντρωτικά πορίσματα Τα δημόσια οικονομικά δεκατριών κρατών μελών της ζώνης του ευρώ που υπέβαλαν σχέδιο δημοσιονομικού προγράμματος (ΖΕ-13) έχουν βελτιωθεί στο σύνολό τους (Πίνακας 2). Σύμφωνα με τα εθνικά προγράμματα, το συνολικό ονομαστικό δημοσιονομικό έλλειμμα αναμένεται να μειωθεί κατά 0,7 π.μ. του ΑΕΠ, φθάνοντας σε 2,7% του ΑΕΠ κατά το τρέχον έτος. Θα είναι η πρώτη φορά που μειώνεται κάτω από το όριο του 3% του ΑΕΠ από το 2008. Αυτό ήταν το αποτέλεσμα της συνεχούς βελτίωσης της διαρθρωτικής δημοσιονομικής θέσης της ΖΕ-13 από το 2011, και το συνολικό διαρθρωτικό ισοζύγιο αναμένεται να βελτιωθεί περαιτέρω κατά 0,7 π.μ. το τρέχον έτος σύμφωνα με τα ΣΔΠ. Ο δείκτης του χρέους προς το ΑΕΠ για την ΖΕ-13 θα συνεχίσει να αυξάνεται το τρέχον έτος, αν και με βραδύτερο ρυθμό, και θα φθάσει σε 93,0% το 2013. Τα ΣΔΠ[3] δείχνουν ότι το δημόσιο χρέος σταθεροποιείται εν τέλει το 2014 ως ποσοστό του ΑΕΠ, παρά την περιορισμένη εξυγίανση το 2014. Σύμφωνα με τα μακροοικονομικά σενάρια στα οποία στηρίζονται τα ΣΔΠ, το 2014 θα υπάρξουν και πάλι θετικοί ρυθμοί ανάπτυξης, πράγμα που συνάδει με τις φθινοπωρινές προβλέψεις της Επιτροπής. Το μέσο ονομαστικό έλλειμμα για την ΖΕ-13 προβλέπεται να ανέλθει σε 2,3% του ΑΕΠ το 2014 (0,4 π.μ. χαμηλότερο από ό,τι το 2013), κυμαινόμενο από ένα μικρό πλεόνασμα στη Γερμανία μέχρι έλλειμμα 3,6% στη Γαλλία, 5,8% στην Ισπανία και 6,7% στη Σλοβενία[4]. Η σημαντικότερη διαπίστωση είναι ότι ο δείκτης χρέους προς το ΑΕΠ για την ΖΕ-13 αναμένεται να σταθεροποιηθεί το 2014 σε περίπου 93% του ΑΕΠ[5], κυμαινόμενος από 132,7% στην Ιταλία, μέχρι 100,2% στο Βέλγιο και 98,9% στην Ισπανία, και φθάνοντας σε μόλις 26,1% στο Λουξεμβούργο και 10,0% στην Εσθονία. Πίνακας 2: Συνοπτικός πίνακας των οικονομικών και δημοσιονομικών μεγεθών (ΖΕ-13) για το 2013 και το 2014. || 2013 || 2014 Προγράμματα σταθερότητας || Σχέδια δημοσιονομικών προγραμμάτων || Φθινοπωρινές προβλέψεις της Επιτροπής του 2013 || Προγράμματα σταθερότητας || Σχέδια δημοσιονομικών προγραμμάτων || Φθινοπωρινές προβλέψεις της Επιτροπής του 2013 Αύξηση πραγματικού ΑΕΠ (μεταβολή %) || -0,2 || -0,4 || -0,3 || 1,3 || 1,2 || 1,1 Ονομαστικό έλλειμμα (% του ΑΕΠ) || -2,7 || -2,7 || -2,8 || -1,9 || -2,3 || -2,5 ∆ Διαρθρωτικού ισοζυγίου (π.μ. του ΑΕΠ) || 0,8 || 0,7 || 0,6 || 0,5 || 0,3 || 0,2 Χρέος (% του ΑΕΠ) || 92,2 || 93,0 || 92,9 || 91,8 || 93,0 || 93,5 Δείκτης δαπανών (% του ΑΕΠ) || 50,4 || 50,0 || 49,8 || 49,1 || 49,5 || 49,6 Δείκτης εσόδων (% του ΑΕΠ) || 47,7 || 47,2 || 47,1 || 47,1 || 47,2 || 47,1 Για το 2014, η προσπάθεια διαρθρωτικής εξυγίανσης των ΣΔΠ — μετρούμενη από τη θετική μεταβολή του διαρθρωτικού ισοζυγίου — ανέρχεται σε 0,3 π.μ. του ΑΕΠ. Το ποσοστό αυτό είναι μικρότερο από ό, τι είχαν προβλέψει τα κράτη μέλη στα προγράμματα σταθερότητάς τους[6]. Δεδομένου ότι ένδεκα από τις δεκατρείς χώρες είτε υπόκεινται σε διαδικασία υπερβολικού ελλείμματος ή δεν έχουν ακόμη επιτύχει τον ΜΔΣ τους[7], το γεγονός αυτό μπορεί να υποδηλώνει συνολικά ανεπαρκή αντιμετώπιση των δημοσιονομικών προκλήσεων της ζώνης του ευρώ. Το συμπέρασμα αυτό επιδέχεται, ωστόσο, περαιτέρω ανάλυση, δεδομένου ότι το διαρθρωτικό ισοζύγιο ενδέχεται να υποεκτιμά την υποκείμενη δημοσιονομική προσπάθεια λόγω της χαμηλότερης από την κανονική αντίδρασης των εσόδων στην οικονομική ανάπτυξη και της τρέχουσας υποτονικής αύξησης της δυνητικής παραγωγής σε μεσοπρόθεσμη προοπτική. Εντός του συνολικού ποσοστού των 0,3 π.μ., οι χώρες που αντιμετωπίζουν τις μεγαλύτερες δημοσιονομικές προκλήσεις, με ελλείμματα που υπερβαίνουν το 3% του ΑΕΠ και επίπεδα χρέους που υπερβαίνουν σαφώς το 60%, σκοπεύουν να καταβάλουν τις μεγαλύτερες προσπάθειες εξυγίανσης, με κάποιο βαθμό διαφοροποίησης. Η συνολική προσαρμογή είναι ενδεικτική ενός εν πολλοίς ουδέτερου δημοσιονομικού προσανατολισμού, που αναμένεται να συμβάλει στην ανάκαμψη. Η ανάλυση των ΣΔΠ δείχνει ότι τα προγράμματα εξυγίανσης δεν αποδίδουν αρκετή προσοχή στον αντίκτυπο που έχει η σύνθεση των μέτρων εξυγίανσης· θα ήταν ενδεχομένως εφικτή μια εξισορρόπηση με δημοσιονομικά μέτρα περισσότερο ευνοϊκά για την ανάπτυξη. Πέντε από τις χώρες της ζώνης του ευρώ στις οποίες απευθύνθηκαν αναθεωρημένες συστάσεις ΔΥΕ νωρίτερα εντός του 2013 (Ισπανία, Γαλλία, Κάτω Χώρες, Μάλτα και Σλοβενία), υπέβαλαν προγράμματα οικονομικής εταιρικής σχέσης στα οποία εκθέτουν τις δημοσιονομικές διαρθρωτικές μεταρρυθμίσεις που σκοπεύουν να εφαρμόσουν για να στηρίξουν τη μόνιμη διόρθωση των ελλειμμάτων τους. Αφορούν κατά κύριο λόγο δημοσιονομικές μεταρρυθμίσεις. Συνολικά, τα ΠΟΕΣ δείχνουν πρόοδο όσον αφορά τη βελτίωση των εθνικών δημοσιονομικών πλαισίων, μεικτά αποτελέσματα όσον αφορά την φορολογική μεταρρύθμιση και σημαντικές μεταρρυθμίσεις των συνταξιοδοτικών συστημάτων και των συστημάτων υγείας, αν και όχι σε όλες τις χώρες. Το παράρτημα III περιλαμβάνει λεπτομερέστερη επισκόπηση του περιεχομένου τους. Όσον αφορά τη σύνθεση της μικρής προσαρμογής του επόμενου έτους, τα ΣΔΠ της ΖΕ-13 εμφανίζουν μείωση του δείκτη δαπανών προς το ΑΕΠ για το 2014, ενώ ο δείκτης εσόδων προς το ΑΕΠ αναμένεται να σταθεροποιηθεί μετά την αύξηση που παρουσίαζε κατ' επανάληψη από το 2010 και μετά. Ομοίως, ο δείκτης των φόρων προς το ΑΕΠ αναμένεται να σταθεροποιηθεί το 2014, μετά τις συνεχείς αυξήσεις που σημειώθηκαν κατά τα τελευταία τρία έτη. Οι λεπτομέρειες των μέτρων που περιλαμβάνονται στα ΣΔΠ δείχνουν ότι οι μέσες σχεδιαζόμενες αλλαγές στη σύνθεση των δαπανών σε σχέση με το 2013 είναι μάλλον μικρές[8]. Ειδικότερα, τα ΣΔΠ προβλέπουν μικρές μειώσεις των δαπανών για μισθούς (-0,2% του ΑΕΠ), κοινωνικές παροχές, ενδιάμεση κατανάλωση και κεφαλαιουχικές δαπάνες (κατά -0,1% έκαστη), ενώ οι δαπάνες για επιδοτήσεις θα παραμείνουν σταθερές και οι δαπάνες για τόκους αναμένεται να αυξηθούν ελαφρά (κατά 0,1%). Όσον αφορά τις κεφαλαιουχικές δαπάνες, οι μεγαλύτερες μειώσεις προβλέπονται στην Εσθονία, τη Σλοβακία και τη Γαλλία. Το γεγονός ότι εξακολουθεί να προβλέπεται μείωση των κεφαλαιουχικών δαπανών τόσο στις χώρες αυτές όσο και συνολικά, μολονότι οριακά, για πέμπτο κατά σειρά έτος, μπορεί να έλθει σε αντίθεση με τον στόχο της μετάβασης σε μια δομή δημόσιων δαπανών περισσότερο φιλική προς την ανάπτυξη. Μέτρα στον τομέα της φορολογίας, όπως ανακοινώθηκαν στα ΣΔΠ, αναμένεται να επιφέρουν ορισμένες μικρές αλλαγές στη σύνθεση της φορολογίας στην ΖΕ-13. Ειδικότερα, τα έσοδα από την έμμεση φορολογία αναμένεται να αυξηθούν, ενώ τα έσοδα από άμεσους φόρους προβλέπεται να μειωθούν, λόγω της μείωσης των εσόδων από φόρους κεφαλαίου. Εξάλλου, το ποσοστό των εισφορών κοινωνικής ασφάλισης αναμένεται να παραμείνει αμετάβλητο σε σχέση με το ΑΕΠ. Αυτές οι περιορισμένες αλλαγές στη σύνθεση των εσόδων, οφειλόμενες εν μέρει στην εφαρμογή φορολογικών μεταρρυθμίσεων σε ορισμένα κράτη μέλη (π.χ. Γαλλία, Κάτω Χώρες ή Σλοβενία), μπορεί να θεωρηθεί ότι είναι περισσότερο ευνοϊκές για την ανάπτυξη, δεδομένου ότι οι έμμεσοι φόροι, κυρίως στην κατανάλωση, αναμένεται να αυξηθούν, ενώ οι περισσότερο στρεβλωτικές φορολογικές επιβαρύνσεις στην εργασία και το κεφάλαιο αναμένεται να μειωθούν ελαφρά το 2014. Η σύγκριση μεταξύ των ΣΔΠ της ΖΕ-13 για το 2014 και των φθινοπωρινών προβλέψεων της Επιτροπής για το επόμενο έτος επιτρέπει την εκτίμηση των ενδεχόμενων κινδύνων για την υλοποίηση των δημοσιονομικών προγραμμάτων των κρατών μελών. Σε συνολικό επίπεδο, τα σχέδια δημοσιονομικών προγραμμάτων της ΖΕ-13 είναι σε γενικές γραμμές σύμφωνα με τις προβλέψεις της Επιτροπής, με οριακή μόνο συνολική διαφορά 0,2 π.μ. του ΑΕΠ[9]. Ωστόσο, οι διαφορές μεταξύ των ΣΔΠ και των προβλέψεων της Επιτροπής για το ονομαστικό έλλειμμα είναι μεγαλύτερες σε επίπεδο κρατών μελών, για λόγους που διαφέρουν από τη μια χώρα στην άλλη. Η Μάλτα ξεχωρίζει με στόχο για το ονομαστικό έλλειμμα μικρότερο κατά 1,3 π.μ. για το 2014 από ό,τι προβλέπει η Επιτροπή, ακολουθούμενη από το Βέλγιο και το Λουξεμβούργο (0,5 π.μ.) και την Αυστρία, τη Σλοβενία, τη Σλοβακία και τη Φινλανδία (0,4 π.μ.). Οι διαφορές ως προς τα προβλεπόμενα διαρθρωτικά ισοζύγια αποτελούν τις βασικές κινητήριες δυνάμεις στις περιπτώσεις της Μάλτας και της Σλοβακίας. Τέλος, η Εσθονία είναι το μόνο κράτος μέλος στην ΖΕ-13 για το οποίο οι προβλέψεις της Επιτροπής δείχνουν χαμηλότερο έλλειμμα για το 2014 από το ΣΔΠ της ίδιας της χώρας (-0,1% έναντι -0,4%), ενώ δεν υπάρχει διαφορά όσον αφορά τις προβλέψεις για τις Κάτω Χώρες. [1] Αυτή η νέα διαδικασία θεσπίζεται με τον κανονισμό (EΕ) αριθ. 473/2013 σχετικά με τη θέσπιση κοινών διατάξεων για την παρακολούθηση και την αξιολόγηση των σχεδίων δημοσιονομικών προγραμμάτων και για την εξασφάλιση της διόρθωσης των υπερβολικών ελλειμμάτων των κρατών μελών στη ζώνη του ευρώ. Είναι ένας από τους δύο κανονισμούς του λεγόμενου δίπτυχου το οποίο ετέθη σε ισχύ τον Μάιο του 2013. [2] Σύσταση του Συμβουλίου, της 9ης Ιουλίου 2013, σχετικά με την εφαρμογή των γενικών προσανατολισμών των οικονομικών πολιτικών των κρατών μελών που έχουν ως νόμισμα το ευρώ (ΕΕ C 217 της 30.7.2013, σ. 97). [3] Τα γενικά συμπεράσματα υπόκεινται στους εξής τρεις περιορισμούς. Πρώτον, αντικατοπτρίζουν τα προγράμματα δεκατριών (ΖΕ-13) και όχι και των δεκαεπτά χωρών της ζώνης του ευρώ. Η Ελλάδα, η Ιρλανδία, η Πορτογαλία και η Κύπρος δεν έχουν υποχρέωση υποβολής ΣΔΠ, λόγω των μακροοικονομικών προγραμμάτων συνδρομής. Δεύτερον, η Γερμανία, η Αυστρία και το Λουξεμβούργο (που αντιπροσωπεύουν το 34% του ΑΕΠ της ΖΕ-13), υπέβαλαν τα προγράμματά τους με βάση σενάριο αμετάβλητων πολιτικών, που συνδέεται με τις εθνικές εκλογές. Για τις τρεις αυτές χώρες, τα ΣΔΠ δεν αποτελούν σαφή οδηγό για τις προθέσεις πολιτικής των κυβερνήσεων. Τέλος, εντός των συγκεντρωτικών μέσων όρων στους οποίους εστιάζεται το παρόν έγγραφο υπάρχουν σημαντικές διαφορές μεταξύ των διαφόρων χωρών, ακόμη και σε περιπτώσεις που δεν επισημαίνονται ρητά. [4] Βλ. πίνακα A1 στο Παράρτημα IV. 5 Βλ. πίνακα A3 στο Παράρτημα IV. Το Παράρτημα ΙΙ περιέχει αναλύσεις ευαισθησίας. [6] Η συνοχή μεταξύ των μεσοπρόθεσμων δημοσιονομικών προγραμμάτων που καθορίζονται στα προγράμματα σταθερότητας και των αποφάσεων δημοσιονομικής πολιτικής που περιέχουν τα ΣΔΠ για το 2014 αποτελεί βασικό προαπαιτούμενο για τη σταθερότητα και προβλεψιμότητα της δημοσιονομικής πολιτικής. Υπό την έννοια αυτή, η σύγκριση των δημοσιονομικών στόχων της ΕΖ-13, όπως παρουσιάζονται στα ΣΔΠ, με εκείνους που καθορίζονται στα προγράμματα σταθερότητας δείχνει τη συνοχή που υπάρχει μεταξύ των μεσοπρόθεσμων προγραμμάτων των κρατών μελών και των ετήσιων προϋπολογισμών τους. Εντούτοις, θα πρέπει να ληφθεί υπόψη το γεγονός ότι ορισμένα κράτη μέλη (μεταξύ των χωρών της ΖΕ-13, αυτό ισχύει στην περίπτωση του Βελγίου, της Ισπανίας, της Γαλλίας, της Μάλτας, των Κάτω Χωρών και της Σλοβενίας) για τα οποία είχαν διατυπωθεί νέες συστάσεις στο πλαίσιο των διαδικασιών υπερβολικού ελλείμματος τον περασμένο Ιούνιο, έπρεπε να επικαιροποιήσουν κατάλληλα τα δημοσιονομικά προγράμματά τους. [7] Ο μεσοπρόθεσμος δημοσιονομικός στόχος (ΜΔΣ) αποτελεί τον ακρογωνιαίο λίθο του προληπτικού σκέλους του Συμφώνου Σταθερότητας και Ανάπτυξης. [8] Βλ. διάγραμμα A1 στο Παράρτημα IV. [9] Βλ. διάγραμμα A3 και A4 στο Παράρτημα IV. ΠΑΡΑΡΤΗΜΑ Ι: Η μέθοδος και οι παραδοχές στις οποίες στηρίζονται οι φθινοπωρινές Ευρωπαϊκές Οικονομικές Προβλέψεις του 2013 Σύμφωνα με το άρθρο 7 παράγραφος 4 του κανονισμού (ΕΕ) αριθ. 473/2013, «Η μεθοδολογία (περιλαμβανομένων των μοντέλων) και οι παραδοχές των πλέον πρόσφατων οικονομικών προβλέψεων των υπηρεσιών της Επιτροπής για κάθε κράτος μέλος, μεταξύ άλλων ο υπολογισμός του αντικτύπου των συνολικών δημοσιονομικών μέτρων στην οικονομική ανάπτυξη επισυνάπτονται στη γενική εκτίμηση». Οι ευρωπαϊκές οικονομικές προβλέψεις εκπονούνται χωρίς καμία εξάρτηση από το προσωπικό της Επιτροπής. Οι παραδοχές στις οποίες βασίζονται οι φθινοπωρινές προβλέψεις 2013 της Επιτροπής περιγράφονται στο ίδιο το έγγραφο προβλέψεων[1]. Τα δημοσιονομικά δεδομένα έως το 2012 βασίζονται σε στοιχεία που κοινοποίησαν τα κράτη μέλη στην Ευρωπαϊκή Επιτροπή την 1η Οκτωβρίου και επικυρώθηκαν από την Eurostat στις 21 Οκτωβρίου 2013. Η Eurostat εξέφρασε επιφύλαξη όσον αφορά την ποιότητα των στοιχείων που υποβλήθηκαν από την Αυστρία, λόγω της αβεβαιότητας σχετικά με τις στατιστικές επιπτώσεις των συμπερασμάτων της έκθεσης της ομοσπονδιακής υπηρεσίας δημοσιονομικού ελέγχου για το κρατίδιο Σάλτσμπουργκ, που δημοσιεύθηκε στις 9 Οκτωβρίου 2013. Η έκθεση αποκάλυψε ελλείψεις όσον αφορά τη δημοσιονομική διαχείριση και την πληρότητα των λογαριασμών του Δημοσίου του κρατιδίου Σάλτσμπουργκ. Οι στατιστικές συνέπειες του ελέγχου για τα στοιχεία ΔΥΕ διερευνώνται από τη στατιστική υπηρεσία της Αυστρίας σε συνεργασία με τη Eurostat, ώστε να διευκρινιστούν οι ακριβείς επιπτώσεις για το 2012 και τα προηγούμενα έτη. Είναι πιθανό ότι αυτό θα έχει ως συνέπεια την αύξηση του δημόσιου χρέους στο ήμισυ περίπου του ΑΕΠ και μικρότερες αυξήσεις του δημοσιονομικού ελλείμματος, βάσει των διαθέσιμων πληροφοριών τη στιγμή της επικύρωσης. Όσον αφορά τις προβλέψεις, έχουν καταγραφεί μέτρα για τη στήριξη της χρηματοοικονομικής σταθερότητας σύμφωνα με την απόφαση της Eurostat της 15ης Ιουλίου 2009[2]. Με την επιφύλαξη διαφορετικής κοινοποίησης του οικείου κράτους μέλους, οι εισφορές κεφαλαίου που είναι επαρκώς γνωστές έχουν συμπεριληφθεί στις προβλέψεις ως χρηματοπιστωτικές συναλλαγές, δηλ. αύξηση του χρέους αλλά όχι του ελλείμματος. Oι κρατικές εγγυήσεις για τραπεζικές υποχρεώσεις και καταθέσεις δεν περιλαμβάνονται ως δημόσιες δαπάνες, εκτός αν υπάρχουν στοιχεία που αποδεικνύουν ότι ανακλήθηκαν τη στιγμή που είχαν ολοκληρωθεί οι προβλέψεις. Επισημαίνεται, ωστόσο, ότι τα δάνεια που χορηγήθηκαν σε τράπεζες από την κυβέρνηση ή από άλλες οντότητες κατατάσσονται στον τομέα της γενικής κυβέρνησης και συνήθως προστίθενται στο δημόσιο χρέος. Για το 2014 λαμβάνονται υπόψη οι προϋπολογισμοί που εγκρίνονται ή που παρουσιάζονται στα εθνικά κοινοβούλια και όλα τα άλλα μέτρα που είναι επαρκώς γνωστά. Ειδικότερα, όλα τα στοιχεία που περιλαμβάνονταν στο σχέδιο δημοσιονομικού προγράμματος (ΣΔΠ)·που υποβλήθηκε στις 15 Οκτωβρίου αντανακλώνται στις προβλέψεις αυτές. Για το 2015 η «υπόθεση της μη μεταβολής των πολιτικών» που χρησιμοποιήθηκε στις προβλέψεις συνεπάγεται την προβολή των τάσεων των εσόδων και των δαπανών και τη συμπερίληψη των μέτρων που έχουν ήδη γίνει επαρκώς γνωστά. Τα ισοζύγια γενικής κυβέρνησης που είναι σημαντικά για τη διαδικασία υπερβολικού ελλείμματος μπορεί να είναι ελαφρώς διαφορετικά από αυτά που δημοσιεύθηκαν στους εθνικούς λογαριασμούς. Η διαφορά αφορά διακανονισμούς υπό συμφωνίες ανταλλαγής (swaps) και προθεσμιακές συμβάσεις επιτοκίων (FRA). Σύμφωνα με το SEC 1995 (όπως τροποποιήθηκε με τον κανονισμό (ΕΚ) αριθ. 2558/2001), οι ροές που συνδέονται με τις ανταλλαγές επιτοκίων (swap) και τις προθεσμιακές συμφωνίες επιτοκίων (FRA) αποτελούν χρηματοοικονομικές συναλλαγές και, συνεπώς, δεν περιλαμβάνονται στον υπολογισμό του ισοζυγίου γενικής κυβέρνησης. Ωστόσο, για τους σκοπούς της διαδικασίας υπερβολικού ελλείμματος, οι ροές αυτές καταγράφονται ως καθαρές πληρωμές τόκων. Ευρωπαϊκά συγκεντρωτικά στοιχεία για το χρέος γενικής κυβέρνησης στα έτη που καλύπτουν οι προβλέψεις (2013-15) δημοσιεύονται σε ατομική βάση (δηλ. δεν διορθώθηκαν για τα διακυβερνητικά δάνεια). Για να εξασφαλίζεται η συνέπεια στις χρονολογικές σειρές, τα ιστορικά δεδομένα δημοσιεύονται επίσης στην ίδια βάση. Για το 2012 τούτο συνεπάγεται αναλογία χρέους προς το ΑΕΠ στη ζώνη του ευρώ κατά 2,1 π.μ. (1,5 π.μ. στην ΕΕ) υψηλότερη από το ενοποιημένο δημόσιο χρέος που δημοσιεύεται από την Eurostat στο δελτίο που εξέδωσε στις 21 Οκτωβρίου 2013. Προβλέψεις για το χρέος της γενικής κυβέρνησης για τα επιμέρους κράτη μέλη κατά την περίοδο 2013‑15 περιλαμβάνουν τις επιπτώσεις των εγγυήσεων στην ΕΔΧΣ[3], διμερή δάνεια σε άλλα κράτη μέλη και τη συμμετοχή στο κεφάλαιο του ΕΜΣ, όπως προγραμματίσθηκε κατά την καταληκτική ημερομηνία των προβλέψεων (υπόκεινται σε έγκριση). Σύμφωνα με τις φθινοπωρινές προβλέψεις της Επιτροπής του 2013 τα συνολικά δημοσιονομικά μέτρα του 2014 ανέρχονται στο ¼% του ΑΕΠ. Οι επιπτώσεις στην οικονομική ανάπτυξη που συνεπάγεται αυτή η εκτίμηση θα είναι βραχυπρόθεσμα κάτω του ¼%, δηλαδή θα είναι συμβατές με μια δημοσιονομική πολιτική σε μεγάλο βαθμό ουδέτερη. Η εκτίμηση αυτή πρέπει να ερμηνευθεί με προσοχή: · η μη λήψη μέτρων σε σχέση με τις δημοσιονομικές ανισορροπίες θα μπορούσε να οξύνει τις αδυναμίες των χρηματοοικονομικών περιουσιακών στοιχείων και να προκαλέσει μεγαλύτερες αποκλίσεις και επιτόκια δανεισμού. Η πολιτική επιλογή δεν συνίσταται επομένως στη λήψη ή τη μη λήψη μέτρων· · ο κανονισμός αποσκοπεί στο να αξιολογήσει την επίπτωση των μέτρων που είχαν ληφθεί στο ΣΔΠ. Έτσι, τα μέτρα που έχουν ληφθεί και τεθεί σε ισχύ πριν από το ΣΔΠ δεν περιλαμβάνονται στην αξιολόγηση (ακόμη και αν μπορούν να επηρεάσουν τις προβλέψεις) · · τα μέτρα που λαμβάνονται με ισχύ το 2014 αντισταθμίζουν επίσης τα υφιστάμενα μέτρα που έχουν εφάπαξ επίπτωση το 2013 — των οποίων τα αποτελέσματα λήγουν επομένως — και για την τάση αύξησης των δαπανών, η οποία, όταν είναι υψηλότερη από τη μεσοπρόθεσμη αύξηση του ΑΕΠ, συνεπάγεται δημοσιονομική επέκταση αυτή καθεαυτή. Η Επιτροπή εκτιμά ότι τα συνολικά έκτακτα έσοδα της ΖΕ-13 για το 2013, θα ανέλθουν στο 0,1 % του ΑΕΠ και στο 0,3 % του ΑΕΠ η τάση αύξησης των δαπανών ελλείψει μέτρων πολιτικής. ΠΑΡΑΡΤΗΜΑ II: Ανάλυση ευαισθησίας Με βάση το άρθρο 7 του κανονισμού (ΕΕ) αριθ. 473/2013 «η γενική αξιολόγηση περιλαμβάνει αναλύσεις ευαισθησίας, οι οποίοι παρέχουν μια ένδειξη των κινδύνων για την βιωσιμότητα των δημοσίων οικονομικών σε περίπτωση αντίξοων οικονομικών, χρηματοοικονομικών ή δημοσιονομικών εξελίξεων». Επομένως, το παρόν παράρτημα παρουσιάζει ανάλυση της ευαισθησίας της πορείας του δημόσιου χρέους σε περίπτωση ενδεχόμενων μακροοικονομικών κλυδωνισμών (σχετικά με τους ρυθμούς ανάπτυξης και τα επιτόκια), με βάση τα αποτελέσματα που προκύπτουν από στοχαστικές προβλέψεις για το χρέος[4]. Η ανάλυση επιτρέπει να υπολογιστούν οι πιθανές επιπτώσεις των κινδύνων απόκλισης της ανάπτυξης προς τα άνω και προς τα κάτω στη δυναμική του δημόσιου χρέους (σε συνάρτηση επίσης με τον αντίκτυπό τους στην κυκλική συνιστώσα του δημοσιονομικού ισοζυγίου, μέσω της λειτουργίας των αυτόματων σταθεροποιητών), καθώς και οι επιπτώσεις των θετικών/αρνητικών εξελίξεων στις χρηματοπιστωτικές αγορές από τις οποίες προκύπτει χαμηλότερο/υψηλότερο κόστος δανεισμού για τις κυβερνήσεις. Με τις στοχαστικές προβλέψεις η αβεβαιότητα ως προς τις μελλοντικές μακροοικονομικές συνθήκες εμφανίζεται στην ανάλυση της δυναμικής του δημόσιου χρέους γύρω από ένα «κεντρικό» σενάριο προβολής του χρέους, το οποίο αντιστοιχεί στο σενάριο προβλέψεων της Επιτροπής (ΕΚ) (φθινοπωρινές προβλέψεις 2013) και στο σενάριο προβλέψεων για τα δημοσιονομικά προγράμματα (DBP) στις δύο ομάδες της γραφικής παράστασης που ακολουθεί, όπου αναφέρονται τα αποτελέσματα για την ΖΕ-13[5] (σε αμφότερες τις περιπτώσεις η συνήθης υπόθεσης περί αμετάβλητης πολιτικής γίνεται πέραν του χρονικού ορίζοντα των προβλέψεων)[6]. Eφαρμόζονται προσομοιώσεις κλυδωνισμών στις υποθετικές μακροοικονομικές συνθήκες του κεντρικού σεναρίου (μακροπρόθεσμα και βραχυπρόθεσμα επιτόκια σε κρατικά ομόλογα· ρυθμός ανάπτυξης) για την επίτευξη του «κώνου» (κατανομής) των πιθανών διαδρομών χρέους στη γραφική παράσταση που ακολουθεί. O κώνος αντιστοιχεί σε ευρεία σειρά πιθανών γενεσιουργών μακροοικονομικών συνθηκών με 2000 περίπου προσομοιώσεις κλυδωνισμών για τους ρυθμούς ανάπτυξης και τα επιτόκια. Το μέγεθος και ο συσχετισμός των κλυδωνισμών αντικατοπτρίζουν την ιστορική συμπεριφορά των μεταβλητών[7]. Οι προσομοιωμένες δυναμικές του χρέους λαμβάνουν υπόψη το γεγονός ότι οι κλυδωνισμοί στην ανάπτυξη ανατροφοδοτούν «δημοσιονομικούς κλυδωνισμούς», υπό την έννοια ότι η λειτουργία των αυτόματων σταθεροποιητών επηρεάζει την κυκλική συνιστώσα του υπολοίπου του προϋπολογισμού. Κατά συνέπεια, τα διαγράμματα σε σχήμα βεντάλιας που προκύπτουν από τη γραφική παράσταση που ακολουθεί παρέχουν πιθανολογικά στοιχεία σχετικά με τη δυναμική του χρέους για τη ΖΕ-13, λαμβάνοντας υπόψη την πιθανή παρουσία κλυδωνισμών για τους ρυθμούς ανάπτυξης και τα επιτόκια του, των οποίων το μέγεθος και ο συσχετισμός αντανακλούν εκείνα που παρατηρήθηκαν κατά το παρελθόν. Τα διαγράμματα σε σχήμα βεντάλιας παρουσιάζουν την προβλεπόμενη πορεία του χρέους σύμφωνα με το κεντρικό σενάριο (γύρω από το οποίο εφαρμόζονται μακροοικονομικοί κλυδωνισμοί) ως διακεκομμένη γραμμή, καθώς και την πορεία πρόβλεψης του χρέους που διαιρεί σε δύο μέρη το σύνολο των πιθανών τροχιών που προκύπτουν από την εφαρμογή των κραδασμών (η διάμεση τιμή) ως συνεχόμενη μαύρη γραμμή στο κέντρο του κώνου. Ο ίδιος ο κώνος καλύπτει ποσοστό 80 % του συνόλου των πιθανών διαδρομών χρέους (δεδομένου ότι οι κατώτερες και ανώτερες γραμμές οριοθετούν τον κώνο που αντιπροσωπεύει αντίστοιχα του 10ο και του 90ο εκατοστημόριο της κατανομής), αποκλείοντας έτσι από το διαγραμμισμένο τμήμα προσομοίωση διαδρομών χρέους (20 % του συνόλου) που απορρέουν από πιο ακραίους (λιγότερο πιθανούς) κλυδωνισμούς ή «ακραία γεγονότα». Τα διαφορετικά διαγραμμισμένα τμήματα μέσα στον κώνο αντιπροσωπεύουν διαφορετικά μέρη της συνολικής κατανομής των πιθανών τροχιών χρέους. Η περιοχή με το σκούρο μπλε (που οριοθετείται από την 40ό και 60ό εκατοστημόριο) περιλαμβάνει το 20 % όλων των πιθανών διαδρομών χρέους που είναι εγγύτερες στο κεντρικό σενάριο. Διαγράμματα σε σχήμα βεντάλιας που προέρχονται από στοχαστικές προβολές του δημόσιου χρέους γύρω από το σενάριο προβλέψεων της Επιτροπής (ΕΕπ) και των προβλέψεων των σχεδίων δημοσιονομικών προγραμμάτων (ΣΔΠ). || Τόσο για το σενάριο της Επιτροπής όσο και για το σενάριο ΣΔΠ τα διαγράμματα σε σχήμα βεντάλιας απεικονίζουν για το 2014 πιθανότητα 40% που, εξαιτίας της εμφάνισης αντίξοων μακροοικονομικών κλυδωνισμών, ο λόγος χρέους-ΑΕΠ είναι χειρότερος από το προβλεπόμενο για τη ΖΕ-13[8]. Και στα δύο σενάρια, αν ληφθούν υπόψη οι κίνδυνοι υπερεκτίμησης και υποεκτίμησης όσον αφορά την ανάπτυξη και την κατάσταση των χρηματοπιστωτικών αγορών, το χρέος της ΖΕ-13 το 2014 θα πρέπει να κυμαίνεται σε γενικές γραμμές, με πιθανότητα 80%, μεταξύ 91% και 95% του ΑΕΠ (ο κώνος αντιπροσωπεύει το 80% του συνόλου των δυνατών τροχιών του χρέους έπειτα από προσομοίωση). Τα χαμηλότερα και τα ανώτερα όρια του διαστήματος του δείκτη χρέους το 2014 θα είναι ελαφρώς υψηλότερα για το σενάριο της Επιτροπής σε σύγκριση με το σενάριο ΣΔΠ, λόγω της διαφοράς 0,5 ποσοστιαίων μονάδων μεταξύ των αντίστοιχων κεντρικών προβλέψεων στις οποίες εφαρμόζονται οι προσομοιώσεις κλυδωνισμών(δείκτης χρέους της τάξης του 93,5 % στο σενάριο της Επιτροπής έναντι 93,0 % στο σενάριο ΣΔΠ). Μετά το 2014, χρονικό ορίζοντα των σημερινών ΣΔΠ, τα αποτελέσματα της προσομοίωσης εμφανίζουν διεύρυνση της διαφοράς στους προβλεπόμενους δείκτες χρέους στο πλαίσιο κλυδωνισμών μεταξύ των σεναρίων ΕΚ και ΣΔΠ. Στο τέλος του προβλεπόμενου ορίζοντα που εξετάζεται στα διαγράμματα σε σχήμα βεντάλιας (2018) θα υπάρχει 50 % πιθανότητα για δείκτη χρέους υψηλότερου από 90 % του ΑΕΠ στο σενάριο της Επιτροπής και 50 % πιθανότητα ο δείκτης χρέους να είναι υψηλότερος από 88 % του ΑΕΠ στο σενάριο ΣΔΠ. Η διαφορά οφείλεται κυρίως στο διαρθρωτικό πρωτογενές ισοζύγιο που στο σενάριο ΣΔΠ διατηρείται σταθερό σε υψηλότερο επίπεδο, αντίστοιχο προς το τελευταίο προβλεπόμενο πλεόνασμα, σε σχέση με το ΣΔΠ, γεγονός που καθορίζει μεγαλύτερη μείωση των προσομοιούμενων δεικτών χρέους μετά το 2014 στο σενάριο ΣΔΠ. ΠΑΡΑΡΤΗΜΑ ΙΙΙ: Εφαρμογή διαρθρωτικών μεταρρυθμίσεων: ισχυρότερη ανάπτυξη, περισσότερες θέσεις εργασίας και υγιή δημόσια οικονομικά Οι διαρθρωτικές μεταρρυθμίσεις αποτελούν τον πυρήνα των συστάσεων της Ευρωπαϊκής Επιτροπής όσον αφορά την οικονομική πολιτική . · Πρώτον, η εφαρμογή τους είναι ζωτικής σημασίας για την προώθηση της ανάπτυξης και της απασχόλησης, γεγονός που αποτελεί στρατηγική προτεραιότητα τόσο για την Ευρωπαϊκή Ένωση όσο και τα κράτη μέλη, και αποτελεί μέρος της στρατηγικής «Ευρώπη 2020». Επιπλέον, η άμβλυνση των διαρθρωτικών ακαμψιών μπορεί να μετριάσει τις επιπτώσεις της τρέχουσας οικονομικής προσαρμογής και να ευνοήσει την αποτελεσματική ανακατανομή των πόρων, βελτιώνοντας τις προοπτικές παραγωγικότητας και ανταγωνιστικότητας. Εν προκειμένω, τα κράτη μέλη της ζώνης του ευρώ, ιδίως τα ευάλωτα, πραγματοποίησαν ευρεία σειρά διαρθρωτικών μεταρρυθμίσεων κατά τα τελευταία έτη για τη διόρθωση των ανισορροπιών που δημιουργήθηκαν κατά το παρελθόν και για τη στροφή της οικονομίας προς μια πιο βιώσιμη πορεία ανάπτυξης. Ο ρυθμός των μεταρρυθμίσεων είναι ιδιαίτερα έντονος στις δύο χώρες στις οποίες επισημάνθηκαν υπερβολικές ανισορροπίες στο πλαίσιο της διαδικασίας μακροοικονομικών ανισορροπιών, ότι έχουν υπερβολικές ανισορροπίες, δηλαδή στην Ισπανία και τη Σλοβενία, καθώς και στις χώρες που υπόκεινται σε πρόγραμμα[9]. Στην Ισπανία, η διαδικασία επανεξισορρόπησης της στρατηγικής αυτής προχωρά και πρόσφατα δεδομένα υποδηλώνουν τη σταθεροποίηση της οικονομίας και του χρηματοπιστωτικού τομέα, ενισχυμένη από την πλήρη υλοποίηση του προγράμματος ΕΜΣ 2012 για την ανακεφαλαιοποίηση των χρηματοπιστωτικών ιδρυμάτων. Στο πλαίσιο αυτό, έχει επιταχυνθεί αισθητά ο ρυθμός των μεταρρυθμίσεων για την αντιμετώπιση των διαρθρωτικών αδυναμιών, σε μεγάλο βαθμό σύμφωνα με τις δεσμεύσεις που έχουν αναληφθεί στο πλαίσιο του Ευρωπαϊκού Εξαμήνου. Πρώτον, έχουν ληφθεί σημαντικά μέτρα για την αντιμετώπιση της μακροπρόθεσμης βιωσιμότητας του συνταξιοδοτικού συστήματος, ενώ παράλληλα συνεχίστηκε η συγκράτηση των δαπανών ιατροφαρμακευτικής περίθαλψης. Δεύτερον, από το 2014, αναμένεται να τεθούν σε ισχύ διάφορες πρωτοβουλίες που αποσκοπούν στη βελτίωση της ποιότητας των δημόσιων δαπανών και στην αποτελεσματικότητα της δημόσιας διοίκησης (π.χ. μικρότερη προσφυγή σε ρήτρες τιμαριθμικής αναπροσαρμογής στον δημόσιο τομέα, μείωση της γραφειοκρατίας ή θέσπιση ανεξάρτητου δημοσιονομικού συμβουλίου). Τρίτον, συνεχίζονται οι εργασίες για τον εκσυγχρονισμό και την ενίσχυση των υπηρεσιών απασχόλησης και για να ενισχυθούν οι ενεργές πολιτικές αγοράς εργασίας (ΕΠΑΕ), καθώς και οι δεσμοί τους με τις παθητικές πολιτικές. Τέταρτον, διεξάγονται διάφορες πρωτοβουλίες που αποσκοπούν στη βελτίωση του επιχειρηματικού περιβάλλοντος και στην αύξηση του ανταγωνισμού στον τομέα των μη εμπορεύσιμων αγαθών· i) ο νόμος για τη διασφάλιση της ενότητας της αγοράς· ii) ένα πρώτο σχέδιο νόμου για τη μεταρρύθμιση των επαγγελματικών υπηρεσιών· iii) ο νόμος για την επιχειρηματικότητα που βελτιώνει το πλαίσιο στον τομέα της αφερεγγυότητας των επιχειρήσεων, και (iv) μια μεταρρύθμιση στον τομέα της ηλεκτρικής ενέργειας για την κάλυψη του υπερβολικού χάσματος μεταξύ των ταχέως αυξανόμενων δαπανών και των τιμών που ζητούνται από τους τελικούς καταναλωτές. Η Σλοβενία πραγματοποίησε σημαντική πρόοδο ως προς τη μεταρρύθμιση ορισμένων καίριων τομέων πολιτικής, ιδίως στον δημοσιονομικό και τον τραπεζικό τομέα. Ωστόσο, οι μεταρρυθμίσεις σε άλλους τομείς βρίσκονται ακόμη σε προκαταρκτικό στάδιο και οι τελικές επιπτώσεις τους στην οικονομία θα εξαρτηθούν σε μεγάλο βαθμό από τη διατήρηση της δυναμικής κατά τη διάρκεια της φάσης υλοποίησης. Πρώτον, όσον αφορά τη δημοσιονομική διακυβέρνηση και τη μακροπρόθεσμη βιωσιμότητα των δημόσιων οικονομικών, έχει αρχίσει η επεξεργασία μεταρρύθμισης του φορολογικού θεσμικού πλαισίου, ενώ βρίσκονται σε προπαρασκευαστικό στάδιο οι μεταρρυθμίσεις της μακροχρόνιας περίθαλψης, η επανεξέταση των δαπανών, και η επανεκτίμηση των πιθανών μεταρρυθμίσεων του συνταξιοδοτικού συστήματος. Δεύτερον, όσον αφορά τα μέτρα που αποσκοπούν στη σταθεροποίηση του τραπεζικού τομέα, έχει αρχίσει ανασκόπηση της ποιότητας των στοιχείων ενεργητικού καθώς και διεξοδικοί έλεγχοι σε ακραίες συνθήκες, που θα προετοιμάσουν το έδαφος για μια ευρύτερη αναδιάρθρωση και ανακεφαλαιοποίηση του τομέα ενόψει της εκχώρησης των δημόσιων συμμετοχών σε εθνικές τράπεζες. Τρίτον, στον τομέα της αγοράς εργασίας, η Σλοβενία αναθεώρησε πρόσφατα τη νομοθεσία για την προστασία των εργαζομένων, ενώ εξετάζονται αναθεωρήσεις του νόμου για τους κατώτατους μισθούς και της φοιτητικής εργασίας. Τέταρτον, προετοιμάζονται και διάφορες άλλες μεταρρυθμίσεις για να βελτιωθούν η ικανότητα προσαρμογής και οι προοπτικές ανάπτυξης της οικονομίας, αλλά με κάποιες καθυστερήσεις. Έχει αρχίσει να σχεδιάζεται η μεταρρύθμιση του κώδικα περί αφερεγγυότητας, η οποία περιλαμβάνει νέες διατάξεις για την εξωδικαστική αναδιάρθρωση. Οι προτεινόμενες τροποποιήσεις του νόμου για τη νόμου για την σλοβενική εταιρεία διαχείρισης κρατικών συμμετοχών (Slovenia Sovereign Holding) θα επιφέρει βελτιώσεις όσον αφορά τη διακυβέρνηση, τη διαχείριση και την υποχρέωση λογοδοσίας των δημόσιων επιχειρήσεων. Ο τροποποιημένος νόμος θα απαιτήσει επίσης από τις αρχές να προετοιμάσουν στρατηγική βασιζόμενη σε ταξινόμηση περιουσιακών στοιχείων κυριότητας του δημοσίου, ούτως ώστε να διευκολυνθεί η ιδιωτικοποίηση των μη βασικών στοιχείων του ενεργητικού. Τέλος, βελτιώσεις όσον αφορά τη διαχείριση των υποθέσεων φαίνεται να επηρέασαν θετικά την αποτελεσματικότητα του δικαστικού συστήματος, ενώ η επιτυχία ενός πιλοτικού σχεδίου θα οδηγήσει στη διάδοσή του σε εθνικό επίπεδο το 2014. · Δεύτερον, τα υπερβολικά δημόσια ελλείμματα συχνά οφείλονται εν μέρει στις διαρθρωτικές αδυναμίες. Επομένως, τα δημοσιονομικά μέτρα πρέπει να συνοδεύονται συχνά από διαρθρωτικές μεταρρυθμίσεις για να εξασφαλιστεί η μόνιμη διόρθωση καταστάσεων υπερβολικού ελλείμματος. Με αυτή την έννοια, από την έναρξη ισχύος του διπτύχου, τα κράτη μέλη που βρίσκονται σε διαδικασία υπερβολικού ελλείμματος πρέπει να υποβάλουν πρόγραμμα οικονομικής εταιρικής σχέσης, η οποία αποτελεί χάρτη πορείας για τις δημοσιονομικές διαρθρωτικές μεταρρυθμίσεις που είναι καθοριστικής σημασίας για την αποτελεσματική και μόνιμη διόρθωση του υπερβολικού ελλείμματος. Ειδικότερα, τα ΠΟΕΣ θα πρέπει να διευκρινίζουν λεπτομερώς τις μεταρρυθμίσεις στους ακόλουθους τομείς i) στα εθνικά δημοσιονομικά πλαίσια, ii) στη φορολογία, καθώς και iii) στις συντάξεις και στα συστήματα υγείας. Η Ισπανία, η Γαλλία, η Μάλτα, οι Κάτω Χώρες και η Σλοβενία υπέβαλαν ΠΟΕΣ[10] για πρώτη φορά την 1η Οκτωβρίου 2013. Η συνολική εικόνα που απορρέει από τα εν λόγω ΠΟΕΣ στις τρεις δημοσιονομικές διαρθρωτικές μεταρρυθμίσεις περιγράφεται κατωτέρω: 1. Η εις βάθος μεταρρύθμιση των εθνικών δημοσιονομικών πλαισίων βρίσκεται σε καλό δρόμο σε όλα τα κράτη μέλη της ζώνης του ευρώ, σύμφωνα με τις απαιτήσεις που απορρέουν από την «εξάδα» μέτρων (ειδικότερα από την οδηγία 2011/85/ΕΕ του Συμβουλίου σχετικά με τα δημοσιονομικά πλαίσια), από το λεγόμενο «δίπτυχο» και τη διακυβερνητική Συνθήκη για τη σταθερότητα, τον συντονισμό και τη διακυβέρνηση στην ΟΝΕ. Στο πλαίσιο αυτών των γενικευμένων προσπαθειών για την ενίσχυση των εγχώριων ρυθμίσεων δημοσιονομικής διακυβέρνησης, τρία από τα πέντε κράτη μέλη που υπέβαλαν ΠΟΕΣ (η Ισπανία, η Μάλτα και η Σλοβενία) έλαβαν επίσης συστάσεις για το δημοσιονομικό πλαίσιο στο πλαίσιο των ειδικών ανά χώρα συστάσεων του 2013 (ΕΧΣ). Η αντίστοιχη πολιτική απάντηση των τριών αυτών κρατών μελών στοχεύει στην αντιμετώπιση βασικών δομικών στοιχείων, όπως η εφαρμογή των διαρθρωτικών κανόνων περί ισοσκελισμένου προϋπολογισμού και η δημιουργία ανεξάρτητων δημοσιονομικών θεσμικών οργάνων και εύρωστων μεσοπρόθεσμων δημοσιονομικών πλαισίων. Οι εθνικές διαδικασίες λήψης αποφάσεων βρίσκονται σε διάφορα στάδια και, γενικά, ο στόχος είναι να ολοκληρωθούν οι εν λόγω μεταρρυθμίσεις μέχρι το τέλος του 2013 ή τις αρχές του 2014. Τα δύο άλλα κράτη μέλη για τα οποία δεν εκδόθηκαν το 2013 ΕΧΣ για το δημοσιονομικό πλαίσιο (Γαλλία, Κάτω Χώρες) έλαβαν συγκεκριμένα μέτρα για να αναβαθμίσουν τα δημοσιονομικά τους πλαίσια. Η δημιουργία του Ανωτάτου Συμβουλίου για τα δημόσια οικονομικά στη Γαλλία αναμένεται να έχει σημαντικές συνέπειες για τον προγραμματισμό και την παρακολούθηση του προϋπολογισμού, ενώ η επικείμενη έναρξη ισχύος του νόμου για τα βιώσιμα δημόσια οικονομικά στις Κάτω Χώρες θα εδραιώσουν σταθερά τη δημοσιονομική πειθαρχία, ούτως ώστε να διασφαλιστεί η συμμόρφωση με τις απαιτήσεις της ΕΕ. 2. Τα πέντε κράτη μέλη που υπέβαλαν ΠΟΕΣ είχαν λάβει ειδικές ανά χώρα συστάσεις στον τομέα της φορολογίας. Συνολικά, τα ΠΟΕΣ εστιάζονται σε μεγάλο βαθμό στις διεξαγόμενες ή ήδη προγραμματισμένες φορολογικές μεταρρυθμίσεις, αλλά παρουσιάζουν επίσης πρόσφατα ή νέα μέτρα. Πιο συγκεκριμένα, οι Κάτω Χώρες υπογραμμίζουν τις υπό διεξαγωγή μεταρρυθμίσεις στους τομείς της φορολόγησης των κατοικιών και της εργασίας για την εκπλήρωση των συστάσεων, μεταρρυθμίσεις που εγκρίθηκαν ως επί το πλείστον πέρυσι. Η Μάλτα παρουσιάζει σειρά μεταρρυθμίσεων για την ενίσχυση της φορολογικής συμμόρφωσης και της διακυβέρνηση σε απάντηση στις συστάσεις που διατυπώθηκαν στον τομέα αυτόν. Ωστόσο, πολλά από τα εν λόγω μέτρα πολιτικής φαίνεται να αφορούν προηγούμενες ή υπό εξέλιξη μεταρρυθμίσεις, ενώ η σύσταση για την αντιμετώπιση της στρέβλωσης του χρέους στη φορολογία επιχειρήσεων δεν εξετάζεται σαφώς στο πρόγραμμα. Η Σλοβενία, με τη σειρά της, παρουσιάζει αρκετά φορολογικά μέτρα που θεσπίστηκαν πρόσφατα για τους σκοπούς της ενοποίησης στο πλαίσιο της νέας δημοσιονομικής στρατηγικής (μεταξύ των οποίων συμπεριλαμβάνονται η αύξηση του ΦΠΑ, η κατάργηση των προβλεπόμενων μειώσεων CIT, το ονομαστικό πάγωμα των κατωτάτων ορίων και των επιδομάτων του φόρου εισοδήματος φυσικών προσώπων και η μεταρρύθμιση της φορολογίας ακινήτων), καθώς και μέτρα για τη βελτίωση της φορολογικής συμμόρφωσης. Η Γαλλία έχει αρχίσει διάφορες μεταρρυθμίσεις σύμφωνα με τις ΕΧΣ στον τομέα της φορολογίας. Στην περίπτωση αυτή το ΠΟΕΣ υπογραμμίζει την εισαγωγή και την επέκταση της έκπτωσης φόρου για την ανταγωνιστικότητα και την απασχόληση, σε συνδυασμό με την εφαρμογή μεταρρύθμισης του ΦΠΑ και νέων περιβαλλοντικών φόρων. Η διακυβέρνηση των φορολογικών δαπανών υπόκειται σε μεταρρύθμιση και λαμβάνονται μέτρα για να μειωθεί η στρέβλωση χρέους στη φορολογία των επιχειρήσεων. Το ΠΟΕΣ για την Ισπανία αναφέρεται πρωτίστως στη συνεχιζόμενη αναθεώρηση του φορολογικού συστήματος, η οποία είχε ζητηθεί με τις συστάσεις που της απευθύνθηκαν και προβλέπεται να ολοκληρωθεί έως το τέλος του Φεβρουαρίου 2014. Δεν έχουν υποβληθεί συγκεκριμένα μέτρα για την αντιμετώπιση των άλλων στοιχείων ΕΣΧ στον τομέα της φορολογίας ΕΚΕ για την Ισπανία. 3. Επιπλέον, και τα πέντε κράτη μέλη που υπέβαλαν ΠΟΕΣ είχαν λάβει ΕΧΣ για τις πολιτικές συνταξιοδότησης και ιατροφαρμακευτικής περίθαλψης. Τρεις από αυτές (Ισπανία, Γαλλία, Κάτω Χώρες) έλαβαν συγκεκριμένα μεταρρυθμιστικά μέτρα και κίνησαν την κοινοβουλευτική νομοθετική διαδικασία, ούτως ώστε να δοθεί συνέχεια στις συστάσεις για τις συνταξιοδοτικές μεταρρυθμίσεις και να ενισχυθεί η σταθερότητα των συνταξιοδοτικών συστημάτων, καθώς και, ως εκ τούτου, η δημοσιονομική βιωσιμότητα. Τα υπόλοιπα δύο (Μάλτα, Σλοβενία) βρίσκονται ακόμη στη διαδικασία διαμόρφωσης περαιτέρω μέτρων στον τομέα των συνταξιοδοτικών μεταρρυθμίσεων. Όσον αφορά τις πολιτικές στον τομέα της ιατροφαρμακευτικής περίθαλψης, και τα πέντε κράτη μέλη έχουν λάβει μέτρα για την αντιμετώπιση της αποτελεσματικότητας των δαπανών ιατροφαρμακευτικής περίθαλψης και, ως εκ τούτου, για την αντιμετώπιση των ΕΧΣ, αλλά σε διαφορετικό βαθμό: Σε ορισμένες τα σχέδια αυτά βρίσκονται σε προχωρημένο στάδιο (Κάτω Χώρες, Γαλλία, Ισπανία), ενώ σε άλλες βρίσκονται ακόμα στα αρχικά στάδια της μεταρρυθμιστικής διαδικασίας (Σλοβενία, Μάλτα). ΠΑΡΑΡΤΗΜΑ IV : Γραφικές παραστάσεις και πίνακες Πίνακας Α1: Στόχοι ονομαστικού ελλείμματος (% του ΑΕΠ) για την ΖΕ-13 σύμφωνα με τα σχέδια δημοσιονομικών προγραμμάτων (ΣΔΠ), τα προγράμματα σταθερότητας (ΠΣ) και τις φθινοπωρινές προβλέψεις 2013 της Επιτροπής (COM) || 2013 || 2014 Χώρα || ΣΔΠ || ΠΣ || COM || ΣΔΠ || ΠΣ || COM BE || -2,5 || -2,5 || -2,8 || -2,1 || -2,0 || -2,6 DE || 0,0 || -0,3 || 0,0 || 0,2 || 0,2 || 0,1 EE || -0,6 || -0,5 || -0,4 || -0,4 || 0,0 || -0,1 ES || -6,8 || -6,3 || -6,8 || -5,8 || -5,5 || -5,9 FR || -4,1 || -3,7 || -4,1 || -3,6 || -2,9 || -3,8 IT || -3,0 || -2,9 || -3,0 || -2,5 || -1,8 || -2,7 LU || -0,9 || -0,7 || -0,9 || -0,5 || -0,6 || -1,0 MT || -2,7 || -2,7 || -3,4 || -2,1 || -2,1 || -3,4 NL || -3,2 || -3,4 || -3,3 || -3,3 || -3,0 || -3,3 AT || -2,3 || -2,3 || -2,5 || -1,5 || -1,5 || -1,9 SI || -5,6 || -7,9 || -5,8 || -6,7 || -2,6 || -7,1 SK || -3,0 || -2,9 || -3,0 || -2,8 || -2,6 || -3,2 FI || -2,2 || -1,9 || -2,2 || -1,9 || -1,3 || -2,3 ΖΕ-13 || -2,7 || -2,7 || -2,8 || -2,3 || -1,9 || -2,5 Πίνακας Α2: Μεταβολές στο διαρθρωτικό ισοζύγιο (% του ΑΕΠ) για την ΖΕ-13 σύμφωνα με τα σχέδια δημοσιονομικών προγραμμάτων (ΣΔΠ), τα προγράμματα σταθερότητας (ΠΣ) και τις φθινοπωρινές προβλέψεις 2013 της Επιτροπής (COM) || 2013 || 2014 Χώρα || ΣΔΠ || ΠΣ || COM || ΣΔΠ || ΠΣ || COM BE || 1,1 || 1,2 || 0,8 || 0,7 || 0,5 || 0,4 DE || 0,3 || 0,0 || 0,3 || 0,0 || 0,4 || 0,0 EE || -0,5 || -0,5 || -0,4 || 0,6 || 0,7 || 0,5 ES || 1,2 || 1,4 || 1,1 || -0,1 || 0,4 || -0,1 FR || 1,1 || 1,6 || 0,9 || 0,6 || 0,7 || 0,7 IT || 0,5 || 0,9 || 0,6 || 0,1 || 0,4 || 0,1 LU || -0,5 || 0,1 || -0,6 || -0.6 || -0,3 || -0,6 MT || 1,3 || 0,5 || 0,35 || 0,5 || 0,6 || -0,1 NL || 1,4 || 1,0 || 0,6 || 0.2 || -0,1 || 0,4 AT || 0,1 || -0,4 || 0,0 || 0,2 || 0,7 || 0,0 SI || 0,5 || 0,2 || -0,1 || 0,6 || 1,2 || 0,7 SK || 1,3 || 1,2 || 1,7 || -0.1 || 0,5 || -0,8 FI || 0,1 || 0,1 || -0,1 || 0,1 || 0,3 || -0,2 ΖΕ-13 || 0,7 || 0,8 || 0,6 || 0,3 || 0,4 || 0,2 Πίνακας Α3: Δείκτης χρέους προς το ΑΕΠ (% του ΑΕΠ) για την ΖΕ-13 σύμφωνα με τα σχέδια δημοσιονομικών προγραμμάτων (ΣΔΠ), τα προγράμματα σταθερότητας (ΠΣ) και τις φθινοπωρινές προβλέψεις 2013 της Επιτροπής (COM) || 2013 || 2014 Χώρα || ΣΔΠ || ΠΣ || COM || ΣΔΠ || ΠΣ || COM BE || 100,0 || 100,0 || 100,4 || 100,2 || 99,0 || 101,3 DE || 79,6 || 80,4 || 79,6 || 76,90 || 77,7 || 77,1 EE || 10,1 || 10,2 || 10,0 || 10,0 || 9,9 || 9,7 ES || 94,2 || 91,4 || 94,8 || 98,9 || 96,2 || 99,9 FR || 93,4 || 93,6 || 93,5 || 95,1 || 94,3 || 95,3 IT || 132,9 || 130,4 || 133,0 || 132,7 || 129,0 || 134,0 LU || 24,9 || 23,8 || 24,5 || 26,1 || 25,9 || 25,7 MT || 73,2 || 74,2 || 72,6 || 73,2 || 74,2 || 73,3 NL || 75,0 || 74,0 || 74,8 || 76,1 || 75,0 || 76,4 AT || 74,6 || 73,6 || 74,8 || 74,0 || 73,0 || 74,5 SI || 63,1 || 61,8 || 63,2 || 65,5 || 63,2 || 70,1 SK || 54,3 || 54,8 || 54,3 || 56,8 || 56,3 || 57,2 FI || 58,3 || 56,3 || 58,4 || 60,7 || 57,3 || 61,0 ΖΕ-13 || 93,0 || 92,2 || 92,9 || 93,0 || 91,8 || 93,5 Πίνακας A4: Πραγματική αύξηση του ΑΕΠ (ποσοστιαία μεταβολή) για την ΖΕ-13 σύμφωνα με τα σχέδια δημοσιονομικών προγραμμάτων (ΣΔΠ), τα προγράμματα σταθερότητας (ΠΣ) και τις φθινοπωρινές προβλέψεις 2013 της Επιτροπής (COM) || 2013 || 2014 Χώρα || ΣΔΠ || ΠΣ || COM || ΣΔΠ || ΠΣ || COM BE || 0,1 || 0,2 || 0,1 || 1,1 || 1,5 || 1,1 DE || 0,5 || 0,4 || 0,5 || 1,6 || 1,6 || 1,7 EE || 1,5 || 3,0 || 1,3 || 3,6 || 3,6 || 3,0 ES || -1,3 || -1,3 || -1,3 || 0,7 || 0,5 || 0,5 FR || 0,1 || 0,1 || 0,2 || 0,9 || 1,2 || 0,9 IT || -1,8 || -1,3 || -1,8 || 1,1 || 1,3 || 0,7 LU || 1,0 || 1,0 || 1,9 || 2,3 || 2,2 || 1,8 MT || 1,2 || 1,4 || 1,8 || 1,7 || 1,6 || 1,9 NL || -1,3 || -0,4 || -1,0 || 0,5 || 1,1 || 0,2 AT || 0,4 || 1,0 || 0,4 || 1,7 || 1,8 || 1,6 SI || -2,4 || -1,9 || -2,7 || -0,8 || 0,2 || -1,0 SK || 0,8 || 1,2 || 0,9 || 2,2 || 2,9 || 2,1 FI || -0,5 || 0,4 || -0,6 || 1,2 || 1,6 || 0,6 ΖΕ-13 || -0,4 || -0,2 || -0,3 || 1,2 || 1,3 || 1,1 Table A5: Σύνθεση της δημοσιονομικής εξυγίανσης το 2013 και το 2014 για την ΖΕ-13, σύμφωνα με τα σχέδια δημοσιονομικών προγραμμάτων (ΣΔΠ), τα προγράμματα σταθερότητας (ΠΣ) και τις φθινοπωρινες προβλέψεις 2013 της Επιτροπής (COM) Γραφική παράσταση Α1: Προβλεπόμενες μεταβολές στους κύριους τύπους δαπανών (% του ΑΕΠ) για το 2014 στη ΖΕ-13: σύγκριση μεταξύ των σχεδίων δημοσιονομικών προγραμμάτων (ΣΔΠ) και των φθινοπωρινών προβλέψεων 2013 της Επιτροπής (COM) % ΑΕΠ Γραφική παράσταση Α2: Προβλεπόμενες μεταβολές στους κύριους τύπους φορολογικών εσόδων (% του ΑΕΠ) για το 2014 στη ΖΕ-13: σύγκριση μεταξύ των σχεδίων δημοσιονομικών προγραμμάτων (ΣΔΠ) και των φθινοπωρινών προβλέψεων 2013 της Επιτροπής (COM) % ΑΕΠ Γραφική παράσταση A3: Σύγκριση του ονομαστικού διαρθρωτικού ισοζυγίου (σε % του ΑΕΠ), όπως προβλέπεται για το 2014 στις φθινοπωρινές προβλέψεις 2013 της Επιτροπής (COM) και τα σχέδια δημοσιονομικών προγραμμάτων (ΣΔΠ) Γραφική παράσταση Α4: Ανάλυση της διαφοράς των ονομαστικών στόχων (σε % του ΑΕΠ) για το 2014 μεταξύ των φθινοπωρινών προβλέψεων 2013 της Επιτροπής και των σχεδίων δημοσιονομικών προγραμμάτων Η γραφική παράσταση Α4 παρουσιάζει τις διαφορές μεταξύ των μεταβολών των ονομαστικών ελλειμμάτων των κρατών μελών που προβλέπονται στα ΣΔΠ και στις φθινοπωρινές προβλέψεις 2014, ως ποσοστό του ΑΕΠ. Οι επικαλυπτόμενες ράβδοι αντιπροσωπεύουν τις διάφορες συνιστώσες στις οποίες μπορεί να αποδοθεί η συνολική διαφορά. Γενικά, η μεταβολή του διαρθρωτικού ισοζυγίου που προβλέπεται για το 2014 στις φθινοπωρινές προβλέψεις είναι κατά 0,3% χαμηλότερη του ΑΕΠ από την αλλαγή που προβλέπεται στο ΣΔΠ. Μια αρνητική αξία δείχνει ότι, σύμφωνα με τις προβλέψεις, η μεταβολή των ελλειμμάτων γενικής κυβέρνησης θα είναι μικρότερη στις φθινοπωρινές προβλέψεις 2013 της Επιτροπής από ό, τι στα ΣΔΠ. Η εξέλιξη των έκτακτων μέτρων είναι η κυριότερη εξήγηση μικρότερης μεταβολή του δημοσιονομικού ελλείμματος του προβλέψεις της Επιτροπής. Γραφική παράσταση A5: Ανάλυση της διαφοράς στους στόχους για το χρέος (σε % του ΑΕΠ) για το 2014 μεταξύ των φθινοπωρινών προβλέψεων 2013 της Επιτροπής και των σχεδίων δημοσιονομικών προγραμμάτων Η γραφική παράσταση Α5 εμφανίζει τη διαφορά στην εξέλιξη του χρέους μεταξύ του 2013 και του 2014, όπως προβλεπόταν στο ΣΔΠ και στις προβλέψεις της Επιτροπής, αντίστοιχα. Μια θετική διαφορά δηλώνει ότι οι προβολές των ΣΔΠ τείνουν προς την κατεύθυνση υψηλότερου επιπέδου χρέους (ή συνιστώσα χρέους). Η διαφορετική εξέλιξη αναλύεται σε διάφορους παράγοντες: αποτέλεσμα βάσης, διαφορά στην «επίπτωση χιονοστιβάδας» (ή συνιστώσα αύξησης τόκων), διαφορά στη συνιστώσα του πρωτογενούς ελλείμματος και διαφορά στις προσαρμογές αποθεμάτων-ροών. Η εξέλιξη των προσαρμογών αποθεμάτων-ροών εξηγεί την μικρότερη μείωση του χρέους στις προβλέψεις της Επιτροπής. ΠΑΡΑΡΤΗΜΑ V: Αξιολόγηση των ΣΔΠ ανά χώρα Συμμόρφωση σχεδίων προς τις υποχρεώσεις της χώρας στο πλαίσιο του ΣΣΑ Η Εσθονία επέτυχε τον μεσοπρόθεσμο στόχο διαρθρωτικού πλεονάσματος το 2012 και θα πρέπει να διατηρήσει υγιή δημοσιονομική θέση που εξασφαλίζει τη συμμόρφωση με τον μεσοπρόθεσμο στόχο. Μολονότι το διαρθρωτικό ισοζύγιο της Εσθονίας αποκλίνει προσωρινά από τον μεσοπρόθεσμο στόχο κατά ½% του ΑΕΠ το 2013, η απόκλιση αυτή αναμένεται να διορθωθεί εντός του 2014 σύμφωνα με το σχέδιο. Η απόκλιση από τον μεσοπρόθεσμο στόχο το 2013 οφείλεται εν μέρει στην απόφαση της κυβέρνησης να μειώσει το 2013 τη διανομή μερισμάτων από κρατικές επιχειρήσεις και να εισαγάγει πρόσθετες διανομές μερισμάτων για το 2014 και το 2015, γεγονός που είχε, επομένως, θετικό αντίκτυπο στον προϋπολογισμό του 2014. Συνολικά, οι κίνδυνοι που συνδέονται με τις δημοσιονομικές εξελίξεις είναι περιορισμένοι, αν ληφθεί υπόψη ότι οι στόχοι για τις ονομαστικές θέσεις είναι σχεδόν ισοσκελισμένοι και το δημόσιο χρέος είναι το χαμηλότερο στην ΕΕ (10% του ΑΕΠ το 2014). Το γερμανικό σχέδιο δημοσιονομικού προγράμματος προβλέπει ισοσκελισμένο προϋπολογισμό γενικής κυβέρνησης και μείωση του χρέους ως ποσοστού επί του ΑΕΠ το 2013 και το 2014. Επιπλέον, σύμφωνα με τις απαιτήσεις του προληπτικού σκέλους του Συμφώνου Σταθερότητας και Ανάπτυξης, η Γερμανία συμμορφώθηκε με το μεσοπρόθεσμο στόχο του 2012 και θα συνεχίσει προς την κατεύθυνση αυτή το 2013 και 2014. Σημειώνει επίσης ικανοποιητική πρόοδο προς την κατεύθυνση της συμμόρφωσης με τον κανόνα του χρέους. Οι προβολές αυτές είναι σε γενικές γραμμές σύμφωνες με τις φθινοπωρινές προβλέψεις των υπηρεσιών της Επιτροπής και φαίνονται ρεαλιστικές. Ωστόσο, το σχέδιο δημοσιονομικού προγράμματος υποβλήθηκε από την απερχόμενη ομοσπονδιακή κυβέρνηση με βάση την υπόθεση για αμετάβλητες πολιτικές. Συμμόρφωση σχεδίων χωρίς περιθώρια ασφαλείας Για τη Γαλλία η Επιτροπή προβλέπει ότι, με βάση το σχέδιο δημοσιονομικού προγράμματος, το ονομαστικό έλλειμμα θα υπερβεί το προτεινόμενο ποσοστό τόσο για το 2013 όσο και για το 2014. Η μεταβολή του διαρθρωτικού ισοζυγίου στην οποία στηρίζεται το προβλεπόμενο ονομαστικό έλλειμμα εκτιμάται στο 0,9% και στο 0,7% του ΑΕΠ για το τρέχον και το προσεχές έτος, αντιστοίχως. Ωστόσο, διορθωμένη κατά τις αναθεωρήσεις των εκτιμήσεων της δυνητικής μεγέθυνσης του ΑΕΠ και των μη αναμενόμενων υστερήσεων των φορολογικών εσόδων σε σύγκριση με τις προβλέψεις τη στιγμή έκδοσης της σύστασης του Συμβουλίου, η διαρθρωτική προσπάθεια ανέρχεται στο 1,3% και στο 0,8% του ΑΕΠ. Η διορθωμένη διαρθρωτική προσπάθεια για το 2014 φαίνεται, επομένως, ότι μετά βίας ευθυγραμμίζεται με τη σύσταση του Συμβουλίου. Η εκτίμηση αυτή συμπληρώνεται με αξιολόγηση των μέτρων εκ των κάτω προς τα άνω, από την οποία προκύπτει ότι η Γαλλία έχει λάβει πρόσθετα μέτρα για το 2014 που ανέρχονται συνολικά σε ποσοστό ελαφρώς χαμηλότερο από 1% του ΑΕΠ. Παρότι εξακολουθούν να υπάρχουν σημαντικοί κίνδυνοι για τα προβλεπόμενα δημοσιονομικά αποτελέσματά της για το 2013 και το 2014, μπορεί να θεωρηθεί ότι η Γαλλία έλαβε αποτελεσματικά μέτρα σύμφωνα με τη σύσταση ΔΥΕ του Συμβουλίου της 21ης Ιουνίου 2013 για τη διόρθωση του υπερβολικού ελλείμματος έως το 2015. Όσον αφορά τις Κάτω Χώρες, σύμφωνα με τις φθινοπωρινές προβλέψεις 2013 της Επιτροπής φαίνεται ότι έχουν ικανοποιηθεί οι απαιτήσεις της ΔΥΕ για το 2013 όσον αφορά τους στόχους, τόσο για το ονομαστικό όσο και το διαρθρωτικό έλλειμμα και έχουν ληφθεί αποτελεσματικά μέτρα σύμφωνα με τη σύσταση του Συμβουλίου της 21ης Ιουνίου 2013. Για το 2014 το ονομαστικό έλλειμμα προβλέπεται να παραμείνει πάνω από τον συνιστώμενο ονομαστικό στόχο του 2,8% του ΑΕΠ. Με βάση τις φθινοπωρινές προβλέψεις του 2013 η μεταβολή στο διαρθρωτικό ισοζύγιο, διορθωμένη ως προς τις αναθεωρήσεις της δυνητικής ανάπτυξης και την απρόβλεπτη υστέρηση των εσόδων, ανέρχεται στο 0,5% του ΑΕΠ, δηλαδή είναι χαμηλότερη από τη προσπάθεια ύψους περίπου 0,7% του ΑΕΠ που προβλέπει η σύσταση ΔΥΕ. Η αξιολόγηση εκ των κάτω προς τα άνω καταδεικνύει ότι οι Κάτω Χώρες έχουν λάβει πρόσθετα μέτρα για το 2014, ύψους περίπου 1% του ΑΕΠ, πράγμα το οποίο είναι σύμφωνο με το ύψος των μέτρων που κρίνονται αναγκαία για την επίτευξη των διαρθρωτικών στόχων που προσδιορίζονται στη σύσταση ΔΥΕ. Για τη Σλοβενία οι στόχοι για το ονομαστικό έλλειμμα, που προβλέπεται στο σχέδιο δημοσιονομικού προγράμματος να ανέλθει σε 5,6% και 6,7% του ΑΕΠ το 2013 και το 2014, αντίστοιχα, είναι υψηλότεροι από τους στόχους της ΔΥΕ για ονομαστικό έλλειμμα που ανέρχονται στο 4,9% και στο 3,3% του ΑΕΠ αντίστοιχα. Σύμφωνα με τις φθινοπωρινές προβλέψεις της Επιτροπής του 2013 η μεταβολή του διαρθρωτικού ισοζυγίου εκτιμάται στο -0,1% και στο 0,7% του ΑΕΠ το 2013 και το 2014 αντίστοιχα. Ωστόσο, διορθωμένη για τη μη αναμενόμενη υστέρηση των εσόδων και τις αναθεωρήσεις των υπολογισμών της δυνητικής ανάπτυξης, η βελτίωση εκτιμάται στο 0,6% του ΑΕΠ τόσο για το 2013 όσο και για το 2014, δηλαδή ποσοστό κατά τι χαμηλότερο του 0,7% του ΑΕΠ για την ετήσια διαρθρωτική προσπάθεια που συνιστάται για το 2013, αλλά ελαφρώς υψηλότερο του 0,5% του ΑΕΠ που συνιστάται για το 2014. Με βάση αξιολόγηση εκ των κάτω προς τα άνω το συνολικό ύψος των μέτρων εξυγίανσης για το 2013, που θεσπίστηκαν μετά τη σύσταση ΔΥΕ του Ιουνίου 2013, μόλις υπερβαίνει το ύψος των πρόσθετων μέτρων εξυγίανσης ύψους 1% επί του ΑΕΠ, που αναφέρονται στη σύσταση ΔΥΕ του Ιουνίου 2013. Για το 2014 η εκ των κάτω προς τα άνω ανάλυση είναι ελαφρώς χαμηλότερη από το ύψος πρόσθετων μέτρων εξυγίανσης ύψους 1½% του ΑΕΠ, το οποίο αναφέρεται στη σύσταση ΔΥΕ του Ιουνίου για το 2013. Με βάση τις τρέχουσες πληροφορίες φαίνεται ότι η Σλοβενία έχει λάβει αποτελεσματικά μέτρα το 2013 και ακολουθεί ικανοποιητική πορεία όσον αφορά την υλοποίηση της συνιστώμενης διαρθρωτικής βελτίωσης το 2014, αν και χωρίς περιθώριο ασφαλείας. Συμμόρφωση των σχεδίων σε γενικές γραμμές Για το Βέλγιο το ονομαστικό έλλειμμα που προβλέπεται στο σχέδιο δημοσιονομικού προγράμματος για το 2013 είναι μικρότερο από3% του ΑΕΠ, που είναι η τιμή αναφοράς για το έλλειμμα, αλλά σύμφωνα με τις προβλέψεις της Επιτροπής ελαφρά υψηλότερο από τον στόχο του 2,7% του ΑΕΠ σύμφωνα με τη ΔΥΕ. Η δημοσιονομική προσπάθεια εκτιμάται επί του παρόντος στο 0,8% του ΑΕΠ. Ωστόσο, διορθωμένη με βάση τη μείωση του ποσοστού της δυνητικής μεγέθυνσης μετά την έκδοση της απόφασης του Συμβουλίου καθώς και την υστέρηση των εσόδων σε σύγκριση με τις προβλέψεις στις οποίες στηρίζεται η απόφαση του Συμβουλίου, η προσαρμοσμένη διαρθρωτική βελτίωση εκτιμάται στο 1% του ΑΕΠ, ποσοστό που συμφωνεί με την προσπάθεια ύψους 1% επί του ΑΕΠ που απαιτεί το Συμβούλιο. Επομένως, το Βέλγιο μπορεί να θεωρηθεί ότι έχει λάβει αποτελεσματικά μέτρα για να συμμορφωθεί με την απόφαση του Συμβουλίου της 21ης Ιουνίου 2013. Εάν το Βέλγιο διορθώσει το υπερβολικό του έλλειμμα έως το 2013, θα υπόκειται στο προληπτικό σκέλος του ΣΣΑ. Το Βέλγιο φαίνεται ότι έχει πραγματοποιήσει ικανοποιητική πρόοδο προς την κατεύθυνση της συμμόρφωσης με τον κανόνα του χρέους. Ωστόσο, για το 2014 αναμένεται απόκλιση από την πορεία προσαρμογής προς τον ΜΔΣ που, σε περίπτωση που επαναληφθεί το προσεχές έτος, θα μπορούσε να αξιολογηθεί ως σημαντική και θα μπορούσε να θέσει σε κίνδυνο τη συμμόρφωση με τις απαιτήσεις του προληπτικού σκέλους του Συμφώνου. Το Βέλγιο αναμένεται να συμμορφωθεί με τον κανόνα του χρέους το 2014. Για την Αυστρία το έλλειμμα γενικής κυβέρνησης αναμένεται να είναι κάτω από το όριο του 3% το 2013, τόσο στο σχέδιο δημοσιονομικού προγράμματος όσο και στις προβλέψεις της Επιτροπής σύμφωνα με τη σύσταση ΔΥΕ του Συμβουλίου για τη διόρθωση του υπερβολικού ελλείμματος έως το 2013. Η αβεβαιότητα σχετικά με το κόστος της προβλεπόμενης στήριξης στον τραπεζικό τομέα θα μπορούσε να θέσει σε κίνδυνο την απαίτηση για μόνιμη διόρθωση του ελλείμματος. Σε περίπτωση που το Συμβούλιο καταργήσει τη διαδικασία ΔΥΕ την άνοιξη του 2014, η Αυστρία θα συμμορφωθεί με τους όρους όσον αφορά τη μεταβατική περίοδο για τον κανόνα του χρέους από το 2014. Ωστόσο, στο παρόν στάδιο, η Αυστρία δεν προβλέπει να επιδιώξει ετήσια διαρθρωτική προσαρμογή για την επίτευξη του ΜΔΣ κατά περισσότερο από 0,5% το προσεχές έτος και ενδέχεται να παρουσιάσει σημαντική απόκλιση όσον αφορά τη μεταβολή του διαρθρωτικού ισοζυγίου. Ωστόσο, το σχέδιο δημοσιονομικού προγράμματος υποβλήθηκε από την απερχόμενη ομοσπονδιακή κυβέρνηση με βάση την υπόθεση για αμετάβλητες πολιτικές. Βάσει του ΣΔΠ και της πρόβλεψης της Επιτροπής η Σλοβακία αναμένεται να μειώσει το έλλειμμα με βάση το όριο του 3% του ΑΕΠ το 2013, προθεσμία την οποία έθεσε το Συμβούλιο για τη διόρθωση του υπερβολικού ελλείμματος. Ωστόσο, η μέση ετήσια δημοσιονομική προσπάθεια για την περίοδο 2010-2013, που προσαρμόστηκε για να ληφθούν υπόψη οι αλλαγές της δυνητικής ανάπτυξης και τα μειωμένα έσοδα σε σύγκριση με τις προβλέψεις στις οποίες στηρίζεται η σύσταση ΔΥΕ, ανέρχεται στο 2% του ΑΕΠ, ποσοστό που είναι πολύ μεγαλύτερο από τη μέση ετήσια δημοσιονομική προσπάθεια του 1% του ΑΕΠ που συνέστησε το Συμβούλιο. Για το 2014 το σχέδιο δημοσιονομικού προγράμματος στοχεύει σε ονομαστικό έλλειμμα 2,8% του ΑΕΠ, ενώ στις τρέχουσες πολιτικές, η Επιτροπή προβλέπει ότι το έλλειμμα θα αυξηθεί στο 3,2 % του ΑΕΠ, γεγονός που υποδηλώνει ότι δεν μπορεί να εξασφαλιστεί μόνιμη διόρθωση του υπερβολικού ελλείμματος Αυτό σημαίνει ότι ενδέχεται να χρειαστούν πρόσθετα μέτρα ώστε να διασφαλιστεί η βιωσιμότητα της διόρθωσης που αποτελεί προϋπόθεση για την κατάργηση της ΔΥΕ. Επιπλέον, το 2014 η Σλοβακία δεν θα τηρήσει πλήρως τις απαιτήσεις του προληπτικού σκέλους του ΣΣΑ, δεδομένου ότι το διαρθρωτικό ισοζύγιο αναμένεται να επιδεινωθεί. Κίνδυνος μη συμμόρφωσης των σχεδίων Από το σχέδιο δημοσιονομικού προγράμματος της Ιταλίας προκύπτει ότι το έλλειμμα της γενικής κυβέρνησης θα μειωθεί στο 2,5% του ΑΕΠ το 2014, από 3% που ήταν το 2012 και το 2013. Σε διαρθρωτικούς όρους (δηλαδή κυκλικά προσαρμοσμένο δημοσιονομικό αποτέλεσμα μη λαμβανομένων υπόψη των έκτακτων και προσωρινών μέτρων, όπως υπολογίσθηκε εκ νέου από τις υπηρεσίες της Επιτροπής βάσει των πληροφοριών που παρέχονται στο σχέδιο δημοσιονομικού προγράμματος, με χρήση της από κοινού συμφωνηθείσας μεθοδολογίας), οι προβλέψεις της κυβέρνησης συνεπάγονται συνολική βελτίωση ύψους 0,5 π.μ. του ΑΕΠ το 2013 και 0,2 π.μ. το 2014 (έπειτα από 2 ¼ π.μ. το 2012), με διαρθρωτική θέση που βρίσκεται ακόμη σε έλλειμμα το 2014 (-0,7 % του ΑΕΠ). Με βάση τις προβλέψεις της Επιτροπής, το έλλειμμα για το 2014 αναμένεται να ανέλθει σε 2,7% του ΑΕΠ, γεγονός που εξηγείται κυρίως από το χαμηλό ρυθμό οικονομικής ανάπτυξης, έτσι ώστε το διαρθρωτικό ισοζύγιο να είναι σύμφωνο με το εκ νέου υπολογισθέν διαρθρωτικό ισοζύγιο στο σχέδιο δημοσιονομικού προγράμματος. Οι κίνδυνοι υποεκτίμησης συνδέονται με την έλλειψη πλήρους εφαρμογής μέτρων που έχουν ήδη θεσπισθεί και στο ενδεχόμενο αποδυνάμωσης του σχεδίου δημοσιονομικού προγράμματος στο Κοινοβούλιο. Στο σχέδιο δημοσιονομικού προγράμματος ο δείκτης ακαθάριστου χρέους της γενικής κυβέρνησης αναμένεται να φθάσει στο 133% του ΑΕΠ το 2013 και να σταθεροποιηθεί το 2014. Το 2014, η Ιταλία δεν πραγματοποιεί επαρκή πρόοδο προς την κατεύθυνση της συμμόρφωσης με τον κανόνα του χρέους λόγω ανεπαρκούς διαρθρωτικής προσαρμογής στις προβλέψεις της Επιτροπής (0,1 π.μ. του ΑΕΠ έναντι των απαιτούμενων 0,7 π.μ.). Η Ιταλία έχει συμπεριλάβει στο ΣΔΠ δαπάνες ύψους ¼ π.μ. του ΑΕΠ, που συνδένονται με την πρόθεση της κυβέρνησης να επωφεληθεί από τη λεγόμενη «ρήτρα επενδύσεων». Ωστόσο, δεδομένου ότι η Ιταλία δεν συμμορφώνονται με τον κανόνα του χρέους το 2014, δεν θα γίνει δεκτή στη ρήτρα αυτή. Ως εκ τούτου, η Ιταλία θα πρέπει να πραγματοποιεί επαρκή πρόοδο προς τον ΜΔΣ και το 2014, εξασφαλίζοντας την απαιτούμενη διαρθρωτική προσαρμογή. Ωστόσο, για το 2014 αναμένεται απόκλιση από το διαρθρωτικό ισοζύγιο που, σε περίπτωση που επαναληφθεί το προσεχές έτος, θα μπορούσε να αξιολογηθεί ως σημαντική και θα μπορούσε να θέσει σε κίνδυνο τη συμμόρφωση με τις απαιτήσεις του προληπτικού σκέλους του ΣΣΑ. Για το Λουξεμβούργο, σύμφωνα με τις φθινοπωρινές προβλέψεις της Επιτροπής του 2013, το ισοζύγιο της γενικής κυβέρνησης, σε ονομαστικούς όρους, αναμένεται να επιδεινωθεί από έλλειμα 0,6% το 2012 σε έλλειμμα 0,9% και 1% το 2013 και το 2014, αντίστοιχα. Σε διαρθρωτικούς όρους, το πλεόνασμα του ισοζυγίου γενικής κυβέρνησης αναμένεται τόσο από το σχέδιο δημοσιονομικού προγράμματος όσο και από τις προβλέψεις της Επιτροπής, να υποχωρήσει από 0,8% του ΑΕΠ το 2012 σε μόλις 0,2% το 2013, δηλαδή κάτω από τον ΜΔΣ που έχει καθοριστεί για πλεόνασμα της τάξης του 0,5% του ΑΕΠ. Υπό τον όρο ότι δεν θα αλλάξει η πολιτική, το διαρθρωτικό ισοζύγιο προβλέπεται εν συνεχεία ότι θα αποκλίνει ακόμα περισσότερο από τον ΜΔΣ για να μετατραπεί σε έλλειμμα 0,4% του ΑΕΠ το 2014. Εν κατακλείδι, το Λουξεμβούργο αναμένεται να απομακρυνθεί από τον ΜΔΣ το 2013 και να παρεκκλίνει από αυτόν το 2014. Ωστόσο, το σχέδιο δημοσιονομικού προγράμματος υποβλήθηκε από την απερχόμενη κυβέρνηση με βάση αμετάβλητες πολιτικές. Για τη Μάλτα, με βάση τις φθινοπωρινές προβλέψεις 2013 της Επιτροπής, το προβλεπόμενο έλλειμμα θα πρέπει να πληροί την απαίτηση της ΔΥΕ. Ταυτόχρονα, σύμφωνα με τις φθινοπωρινές προβλέψεις 2013 της Επιτροπής, η μεταβολή στο προσαρμοσμένο διαρθρωτικό ισοζύγιο (0,5% του ΑΕΠ) είναι χαμηλότερη από τη συνιστώμενη ετήσια διαρθρωτική προσπάθεια (0,7% του ΑΕΠ). Ως εκ τούτου, ενώ μπορεί να θεωρηθεί ότι η Μάλτα έχει συμμορφωθεί μέχρι στιγμής με τη σύσταση του Συμβουλίου της 21ης Ιουνίου 2013, υπάρχει κίνδυνος να μην επιτευχθεί η διόρθωση του ελλείμματος, λόγω της εμφανούς έλλειψης επαρκούς προσπάθειας για την υποστήριξή της. Η κατάσταση θα πρέπει να επαναξιολογηθεί με βάση τα δεδομένα που θα κοινοποιηθούν την άνοιξη του 2014 . Αντιθέτως, εν αναμονή της εκτίμησης του προϋπολογισμού του 2014, οι απαιτήσεις της ΔΥΕ για το 2014 δεν πληρούνται τόσο σε ονομαστικούς όσο και σε διαρθρωτικούς όρους, δεδομένου ότι οι προβλέψεις της Επιτροπής για το έλλειμμα εξακολουθούν να υπερβαίνουν τον στόχο της ΔΥΕ που ισούται με 2,7 % του ΑΕΠ και το διαρθρωτικό αποτέλεσμα (0,3% του ΑΕΠ) είναι χαμηλότερο από τη συνιστώμενη ετήσια δημοσιονομική προσπάθεια (0,7 % του ΑΕΠ) το 2014. Ωστόσο, το προβλεπόμενο έλλειμμα για το 2014 (3,4% του ΑΕΠ έναντι συνιστώμενου 2,7% του ΑΕΠ) δεν ενσωματώνει τα μέτρα εξυγίανσης που περιλαμβάνονται στον προϋπολογισμό του 2014, οι λεπτομέρειες του οποίου δεν ήταν διαθέσιμες μέχρι την καταληκτική ημερομηνία. Σημειωτέον ότι, εκ πρώτης όψεως, τα μέτρα που περιλήφθηκαν στο ΣΔΠ θα μειώσουν το προβλεπόμενο έλλειμμα κατά 0,2% του ΑΕΠ. Το ποσοστό αυτό και πάλι δεν αρκεί για συμμόρφωση με τη σύσταση ΔΥΕ. Για την Ισπανία, οι φθινοπωρινές προβλέψεις 2013 της Επιτροπής προβλέπουν έλλειμμα της τάξης του 5,9% του ΑΕΠ το 2014, ελαφρώς υψηλότερο από τον στόχο 5,8% του ΑΕΠ ο οποίος περιλαμβάνει το σχέδιο δημοσιονομικού προγράμματος που υπέβαλε η ισπανική κυβέρνηση. Ωστόσο, η αβεβαιότητα που περιβάλλει τα δημοσιονομικά αποτελέσματα το 2013 και το 2014, εξακολουθεί να είναι πολύ υψηλή. Με βάση τα σημερινά στοιχεία, το 2013 η Ισπανία φαίνεται να ανέλαβε αποτελεσματική δράση για τη διόρθωση του υπερβολικού ελλείμματος, αλλά υπάρχει ο κίνδυνος το σχέδιο δημοσιονομικού προγράμματος για το 2014 να μην πληροί τις απαιτήσεις που προσδιορίζονται στη σύσταση ΔΥΕ. Το σχέδιο δημοσιονομικού προγράμματος στηρίζεται σε κάπως ευνοϊκές παραδοχές για την οικονομική ανάπτυξη και υπάρχουν ορισμένοι κίνδυνοι εφαρμογής σχετικά με ορισμένα μέτρα που περιλαμβάνονται στο σχέδιο. Γεγονός αυτό εγκυμονεί κινδύνους για την επίτευξη του ονομαστικού στόχου. Επιπλέον, η προβλεπόμενη διαρθρωτική προσπάθεια φαίνεται να είναι μικρότερη από ό, τι θεωρήθηκε αναγκαίο στη σύσταση της ΔΥΕ. Κατά συνέπεια, η Επιτροπή καλεί τις ισπανικές αρχές να λάβουν τα αναγκαία μέτρα, στο πλαίσιο της εθνικής δημοσιονομικής διαδικασίας για να εξασφαλίσουν ότι ο προϋπολογισμός του 2014 θα συνάδει πλήρως με το ΣΣΑ. Για το 2015 και 2016, η δημοσιονομική προσαρμογή υπολείπονται σαφώς της σύστασης ΔΥΕ, και η Ισπανία δεν έχει ακόμη προσδιορίσει τα διαρθρωτικά μέτρα για τα έτη 2015-16 που είναι αναγκαία για τη διόρθωση του υπερβολικού ελλείμματος έως το 2016. Για τη Φινλανδία, το σχέδιο δημοσιονομικού προγράμματος προβλέπει υψηλότερο (2,2% του ΑΕΠ) έλλειμμα γενικής κυβέρνησης σε σύγκριση με τις προβολές στο πρόγραμμα σταθερότητας (1,9%) για το 2013. Για το 2014, στο σχέδιο δημοσιονομικού προγράμματος προβλέπεται ότι το έλλειμμα της γενικής κυβέρνησης θα μειωθεί στο 1,9% του ΑΕΠ, έναντι ελλείμματος 2,3% στις φθινοπωρινές προβλέψεις της Επιτροπής. Οι διαφορές αυτές οφείλονται στην επιβράδυνση της ανάπτυξης αλλά και σε διαφορετικές εκτιμήσεις των δημοσιονομικών τάσεων. Σύμφωνα με τις προβλέψεις της Επιτροπής, υπάρχει κίνδυνος σημαντικής απόκλισης από την πορεία προσαρμογής για την επίτευξη του μεσοπρόθεσμου δημοσιονομικού στόχου το 2014. Δεδομένου ότι το δημόσιο χρέος αναμένεται να αυξηθεί πάνω από το 60% του ΑΕΠ το 2014, η Επιτροπή έχει εκπονήσει έκθεση, βάσει του άρθρου 126 παράγραφος 3 της Συνθήκης, για να εξετάσει κατά πόσον η κατάσταση του χρέους δικαιολογεί την έναρξη διαδικασίας ΔΥΕ. [1] Μεθοδολογικές παραδοχές στις οποίες στηρίζονται οι φθινοπωρινές προβλέψεις 2013 της Επιτροπής (στις φθινοπωρινές Ευρωπαϊκές Οικονομικές Προβλέψεις του 2013), σελίδα 40, βλ. διεύθυνση: http://ec.europa.eu/economy_finance/publications/european_economy/forecasts/index_en.htm [2] Βλ. Δελτίο Τύπου της Eurostat αριθ. 103/2009. [3] Σύμφωνα με την απόφαση της Eurostat της 27ης Ιανουαρίου 2011 σχετικά με τη στατιστική καταγραφή των ενεργειών που έχουν αναληφθεί από την Ευρωπαϊκή Διευκόλυνση Χρηματοπιστωτικής Σταθερότητας, βλ. διεύθυνση: http://epp.eurostat.ec.europa.eu/cache/ITY_PUBLIC/2-27012011-AP/EN/2-27012011-AP-EN.PDF. [4] Η μεθοδολογία για τις στοχαστικές προβλέψεις του δημόσιου χρέους που εφαρμόζεται εδώ παρουσιάζεται στην έκθεση 2012 της Ευρωπαϊκής Επιτροπής σχετικά με τη δημοσιονομική βιωσιμότητα, τμήμα 3.3.3. [5] Τα κράτη μέλη της ζώνης του ευρώ με εξαίρεση εκείνα του προγράμματος μακροοικονομικής προσαρμογής (CY, EL, IE και PT). [6] Αυτό σημαίνει ότι, κατά την υπόλοιπη περίοδο των προβλέψεων, το διαρθρωτικό πρωτογενές ισοζύγιο της ΖΕ-13 θεωρείται ότι θα παραμείνει σταθερό στην τελευταία προβλεπόμενη αξία — πλεόνασμα 1,8 % το 2014 στο σενάριο ΣΔΠ, έναντι πλεονάσματος 1,4 % το 2015 στο σενάριο της Επιτροπής. [7] Η παραδοχή είναι ότι οι κλυδωνισμοί ακολουθούν κοινή κανονική κατανομή. [8] Το 2014, η διακεκομμένη γραμμή που αντιπροσωπεύει τις προβλέψεις για το κεντρικό σενάριο αντιστοιχεί, σε αμφότερα τα διαγράμματα σε σχήμα βεντάλιας, στη γραμμή που απεικονίζει το 60ή εκατοστημόριο της κατανομής, γεγονός που σημαίνει ότι το 40 % του συνόλου των δυνατών τιμών για τον λόγο χρέους προς το ΑΕΠ το 2014 θα υπερβαίνουν την προβλεπόμενη τιμή. [9] Όσον αφορά τα τελευταία κράτη, βλ. τις πλέον πρόσφατες εκθέσεις συμμόρφωσης στην Ευρωπαϊκή οικονομία - Occasional Papers, 159 (Ελλάδα), 164 (Ιρλανδία), 161 (Κύπρος), 156 (Ρουμανία) και 153 (Πορτογαλία). [10] Ο δεοντολογικός κώδικας του διπτύχου είναι διαθέσιμος στην ακόλουθη διεύθυνση: http://ec.europa.eu/economy_finance/economic_governance/sgp/pdf/coc/130701_-_two_pack_coc_final_endorsed.pdf